- Markás
- <
- 5
- >

5
Jenniéay drahbakshi
(Mattá 8:28–34; Luká 8:26–39)
1 Issá gón wati moridán Jalilay Mazangwarmay á dastá, Gerásiáni*5:1 Lahtén daznebeshtá átkag: “Gadáriáni”. molká raset. 2 Wahdé Issá cha bójigá ér átk, hamá damáná mardé cha kabrestáná dar átk o gón Issáyá dochár kapt.†5:2 Dochár kapag, bezán dhikk warag, yakdegará gendag. Mardá jenné per at. 3 É mard kabrestáná jahmenend at o haminchok zóri mán at ke nun hechkasá áiay dast o pád gón zamzilán ham basta nakortant. 4 Mardomán báz randá bastagat, bale áiá zamzil próshtagatant o hechkasá áiay ger o dáray zór o twán néstat. 5 Shap o róch kabrestán o kóhán at, kukkár o chihália jat o watá gón dhók o sengán thappigia kort. 6 Anchó ke áiá Issá cha durá dist, tacháná átk o Issáay pádán kapt, 7 kukkár kort o gwashti: “Issá, oo borzén arshay Hodáay Chokk! Tará gón man che kár ent? Tará Hodáay sawgend ent, maná azáb maday.” 8 É habari paméshká kort ke Issáyá gwashtagat: “Oo palitén ruh! É mardá yalah day.” 9 Issáyá cha áiá jost kort: “Tai nám kay ent?” Áiá passaw dát: “Mani nám ‘Lashkar’ ent, ke má báz én.” 10 Issáay kerrá báz peryáti kort: “Márá cha é molká dar makan.”
11 Hamódá, kóhdémá hukkáni mazanén ramagé charagá at. 12 Jennán peryát kort: “Márá é hukkáni jesmá ráh beday.” 13 Issáyá ejázat dátant. Gorhá, jenn cha mardá dar átk o hukkáni jesmá potertant. Ramagá kesás do hazár hukk atant ke cha kóhdémá jahlagá tachán butant o gwarmá kapt o mortant. 14 Hukkáni chárénók tacháná shotant o shahr o métagesh hál dátant. Wahdé mardomán eshkot, átkant ke chamme wat begendant ke ché butag. 15 Wahdé Issáay gwará átkant, distesh ke hamá mard ke pésará jennáni lashkará ganók kortagat, pocch o pósháki gwará o hósh o sár ent o neshtag. Nun torsesh delá kapt. 16 Chamdistén sháhedán kessah kort ke jenni ganók chón sár butag o hukkáni kessahesh ham áwort. 17 Gorhá mardomán gón Issáyá dazbandi kort ke may molká yalah day.
18 Wahdé Issá bójigá swár bayagá at, hamá mard ke pésará jennán geptagat, átk o dazbandii kort ke maná bar gón. 19 Bale Issáyá ejázat nadát o gwashti: “Lógá beraw o wati mardomán hál day ke Hodáwandá pa taw chónén káré kortag o tai sará chón rahmi kortag.” 20 Gorhá, á mard shot o Dekápulisay‡5:20 Dekápulis, bezán dah shahr. Gerásá cha é shahrán yakké at. molkay mardomi hál dátant ke Issáyá pa man chónén káré kortag. Sajjahén mahluk hayrán but.
Issá janénéá dráh o jenekkéá zendaga kant
(Mattá 9:18–26; Luká 8:40–56)
21 Issá ke padá bójigá swár but o gwarmay á dastá shot. Gwarmay lambá, mardománi mazanén rombé áiay chapp o chágerdá mocch but. 22 Yáerus námén mardé ke kanisahay master at, hamódá átk o gón Issáay gendagá, áiay pádán kapt. 23 Áiá gón Issáyá báz randá dazbandi kort: “Mani jenekk markig ent. Byá o wati dastá áiay sará per mosh ke dráh bebit o zendag bemánit.” 24 Issá áiay hamráh but o shot. Mardománi mazanén rombé Issáay chapp o chágerdá mocch but o shot gón.
25 É rombá janéné gón at. Dwázdah sál at ke áiay hón pach at. 26 Bázén dáktaréá shotagat, bale elájay badalá dardi gésh butagatant o sajjahén zarr o máli ham báhéntagatant§5:26 Báhénag, bezán gár dayag, cha dast dayag.. Dráh bayagay badalá ganter bayán at. 27 Issáay bárawá eshkotagati o nun mardománi mocchiay tahá cha poshti némagá átk o Issáay kabáhi*5:27 Kabáh, bezán jobbah ke pashkay sarborá gwará kananti. dast jat. 28 Deljam at ke agan Issáay pocchán ham dast per bekanán, dráha bán. 29 Anchó ke Issáay kabáhi dast jat, áiay hón band but o cha wati jesmay hálatá zánti ke man dráh bután. 30 Issáyá hamá damáná zánt ke cha man zóré dar átk. Póshtá, mocchiay némagá chakki tarrént o josti kort: “Kayá mani pocch dast jatant?” 31 Moridán gwasht: “Taw gendagá ay, mardomán tará chón angerr kortag†5:31 Angerr kanag, bezán chapp o chágerdá gerag, Arabi o Pársiá “moháserah”.. Angat jostá ay ke kayá mani pocch dast jatagant?” 32 Issá angat chárén némagán cháragá at ke é kár kayá kort. 33 Janéná zánt ke gón man ché but, pa tors o larz átk o Issáay pádán kapt o sajjahén habari pa rásti kortant. 34 Issáyá gwasht: “Mani jenekk! Tai imáná tará dráh kort. Beraw pa salámati. Cha wati nájórhiá dráh bay.”
35 Issá angat habará at ke cha Yáerusay lógá mardomé átk o háli dát: “Tai jenekk mortag. Nun ostádá chéá delsyáha kanay?” 36 Issáyá áiay habar eshkot, gón kanisahay masterá gwashti: “Mators, bass báwar kan.” 37 Issáyá, Petros o Ákub o Ákubay brát Yuhannáyá abéd dega kass wati hamráh bayagá naesht. 38 Wahdé kanisahay masteray lógá átkant, Issáyá dist ke kukkár o wáhi ent, mardom gréwag o mótk‡5:38 Mótk: Pa mordagá peryát o zári, gréwag o zár janag. áragá ant. 39 Tahá ke átk, gwashti: “Chéá gréwag o kukkárá ét? Chokk namortag, wáb ent.” 40 Áyán Issáay sará kandet, bale Issáyá sajjahén mardom dar kortant o jenekkay pet o mát o wati hamráhén moridi zortant o hamá báná§5:40 Bán, bezán kóthi, kamrah, óták. shot ke jenekk ódá ér at. 41 Issáyá jenekkay dast gept o gwashti: “Talitá! Kom.” Bezán: Jenekkok! Pád á. 42 Jenekk ke omri dwázdah sál at, hamá damáná pád átk o tarragá lagget. Á mardom ke gón atant, sakk hayrán o habakkah butant. 43 Issáyá kaddhan kortant ke kassá hál madayét o padá gwashti ke jenekká warák bedayét.

- Markás
- <
- 5
- >

*5:1 5:1 Lahtén daznebeshtá átkag: “Gadáriáni”.

†5:2 5:2 Dochár kapag, bezán dhikk warag, yakdegará gendag.

‡5:20 5:20 Dekápulis, bezán dah shahr. Gerásá cha é shahrán yakké at.

§5:26 5:26 Báhénag, bezán gár dayag, cha dast dayag.

*5:27 5:27 Kabáh, bezán jobbah ke pashkay sarborá gwará kananti.

†5:31 5:31 Angerr kanag, bezán chapp o chágerdá gerag, Arabi o Pársiá “moháserah”.

‡5:38 5:38 Mótk: Pa mordagá peryát o zári, gréwag o zár janag.

§5:40 5:40 Bán, bezán kóthi, kamrah, óták.

© 2016 WBT