- Dányál
- <
- 7
- >

7
Dányál chár jánwar wábá gendit
1 Bábelay bádsháh Belsházaray dawray awali sálá Dányálá wábé dist, wahdé wati nepáday sará tachk at, shobén o elhám áiay saray tahá chakarragá atant. Áiá wati wábay hásén habar nebeshtah kortant. 2 Dányálá gwasht: “Man shapá elhám o shobén gendagá atán o man dist ke ásmánay chárén gwátán mazanén daryá mast kort. 3 Padá chár baláhén jánwar cha daryáyá dar átk. Har yakkéay dróshom cha é degarán jetá at.
4 Awali, shéray dhawléné at o wakábi bánzoli per at. Man chamm sakk kortag o tán hamá wahdá cháragá atán ke eshiay bánzol gwajag butant o jendi cha zeminá chest kanag o mardoméay warhá do páday sará óshtárénag but o eshiá ensáni delé dayag but.
5 Padá dega jánwaré záher but, é domi, mammay dhawléné at o kash waptagat o say pahlugi*7:5 Pahlug, bezán delbanday báragén haddh, ke Pársiá dandeh o Orduá pasli ent. dantánáni nyámá dapá at. Eshiárá gwashag but: ‘Pád á, watá cha góshtá sérláp kan.’
6 Eshiá rand, man angat cháragá atán o diston dega yakké, polangay dhawléné at o eshiay poshtá chár morgi bánzol per at. É jánwará chár sarag per at o hákemi ehtiáré eshiá dayag but.
7 Eshiá pad, man angat shapay elhám o shobénán gendagá atán o cháromi jánwaron dist. É torsnák, haybatnák o sakk zórmand at. Eshiá drájén ásenén dantán per at. Wati shekári prósht o ér bort o saráróki pádáni chérá lapáshtant. Cha á pésarigén sajjahén jánwarán jetá at o dah kánthi per at. 8 Man eshiay kántháni bárawá jérhagá atán, diston esháni nyámá dega kasánén kánthé dar átk o cha jánwaray awali kánthán say kánth eshiay démá cha boná gwajag but. Man dist ke é kánthá mardomi chammay paymén chamm per at o dapé per ati ke bathák janagá at.
Hamá ke cha zamánagán hastent
9 Man angat cháragá atán ke
bádsháhi taht árag o ér kanag butant o
hamá ke cha zamánagán hastent, átk o nesht.
Áiay póshák chó barpá o
saray mud, pazhmay dhawlá espét atant.
Áiay taht, ásay bránzé at o
tahtay chahr warókén pádag,†7:9 Chahr warókén pádag, bezán parrag, Engréziá “wheel”. rókén ás atant.
10 Ásay kawré tachagá at o
cha áiay bárgáhá dar áyagá at.
Hazáráni hazár áiay hezmatá at o
lakkáni lakk áiay démá óshtátagat.
Diwán pa dádrasiá nesht o
ketáb pach butant.
11 Hamá bathákán ke kánthesh janagá at, man áyáni sawabá angat é nedáragá‡7:11 Nedárag, bezán sayl, tamáshá. cháragá atán. Tán hamá wahdá cháragá atán ke jánwar koshag but o áiay jón zawál kanag o rókén ásá dawr dayag but. 12 É dega jánwaráni hákemi pach gerag butagatant bale áyáni zendá lahtén róch gésh kanag but.
13 Man shapay elhámán cháragá atán ta diston,
gón ásmáni jambarán ensáni chokkéay dhawléné áyagá at o
hamáiay némagá pédák at ke cha zamánagán hastent o
áiay démá árag o pésh kanag but.
14 Hákemi, shán o bádsháhi hameshiá dayag but
ke sajjahén kawm o ráj o har zobánay mardom eshiay hezmatá bekanant.
Eshiay hokmráni abadmánén hokmránié ke hechbar halása nabit o
eshiay bádsháhi hechbar zawála nabit.
Wábay máná
15 Mane Dányálay arwáh paréshán at. Mani del o damágay shobén o elhámán maná torsént. 16 Man cha hamáyán yakkéay kerrá shotán ke ódá óshtátagatant o joston kort ke é sajjahén chizzáni asli máná ché ent? Gorhá áiá gón man habar kort o maná esháni mánái sarpad kort.
17 ‘É chárén baláhén jánwar, donyáay chár bádsháh ant ke chesta bant. 18 Bale bádsháhi, borzén arshay Hodáay pákén mardomán dayaga bit o abad tán abad hamáyáni melkata bit. 19 Padá man cháromi jánwaray pakkáén máná zánag lóthet, hamá ke gón wati ásenén dantán o brenjén panjagán cha é dega sajjahénán jetá o sakk báz torsnákter at, hamá ke wati shekári prósht o ér bort o pasht kaptagéni pádáni chérá lapáshtant. 20 Man áiay saray dahén kántháni máná ham zánag lóthet o é dega kánthay máná ham ke randá rost o áiay démá cha áyán say kánth kapt, bezán hamá ke chamm o dapi per at o bathák janagá at o gendagá cha é degarán master at. 21 Man angat cháragá atán o á kánth gón pákén mardomán jangá at o áyán chérdast kanagá at, 22 tánke hamá átk ke cha zamánagán hastent o borzén arshay Hodáay pákénáni hakká dádrasii kort o hamá wahd raset ke é pákénán bádsháhi wati melkat kort.’
23 Gorhá áiá gwasht: ‘Cháromi jánwar, zeminay sará cháromi bádsháhié bit ke chó é dega sajjahén bádsháhiána nabit. É, sajjahén jaháná lagatmála kant, próshit o éria bárt. 24 Dahén kántháni máná esh ent ke cha é bádsháhiá dah bádsháh chesta bit o dega yakké cha eshán o rand chesta bit o é, pésarigénáni dhawléné nabit o say bádsháh prósha dant. 25 É, borzén arshay Hodáay helápá habara kant o áiay pákén mardomán ázára dant. Eshiay erádaha bit ke kánun o wahdán badal bekant o Hodáay pákén mardom pa wahdéá eshiay dastá dayaga bant, bezán tán wahdéá, wahdán o ném wahdá.§7:25 Pákén Ketábay bázén zántkáréay gománá eshiay máná say o ném sál ent.
26 Bale diwán pa dádrasiá nendit. Áiay hákemi pach geraga bit o tán abad sarjamiá tabáh o barbád kanaga bit. 27 Padá bádsháhi, hákemi o ásmánay chéray sajjahén bádsháhiáni shawkat o mazani, borzén arshay Hodáay pákén mardomán dayaga bit. Hodáay bádsháhi abadi bádsháhié bit o sajjahén bádsháhi o molk, Hodáay hezmat o parmánbardáriá kanant.’
28 Habar hamedá halás but. Mane Dányál cha wati hayálán sakk paréshán bután o mani dém zard tarret. Bale man é gapp gón wat dásht.”

- Dányál
- <
- 7
- >

*7:5 7:5 Pahlug, bezán delbanday báragén haddh, ke Pársiá dandeh o Orduá pasli ent.

†7:9 7:9 Chahr warókén pádag, bezán parrag, Engréziá “wheel”.

‡7:11 7:11 Nedárag, bezán sayl, tamáshá.

§7:25 7:25 Pákén Ketábay bázén zántkáréay gománá eshiay máná say o ném sál ent.

© 2016 WBT