- Dargwaz
- <
- 35
- >

35
Shabbatay kánun
1 Mussáyá Esráilay sajjahén mahluk mocch kort o gón áyán gwashti: “Esh ant hamá kár ke Hodáwandá shomárá esháni kanagay hokm dátag: 2 Shash róchá kár kanét, bale haptomi róch Shabbat ent, pa shomá pákén róché o árám kanagay róch ent. É róchá pa mane Hodáwandá wapk kanét. Harkasá Shabbatay róchá kár kort, áiay sezá mark ent. 3 Shabbatay róchá wati lóg o métagán ás rók makanét.”
Tambuay addh kanagay chen o lánch
4 Mussáyá gón sajjahén Esráili mahluká gwasht: “É hamá hokm ent ke Hodáwandá dátag: 5 Cha wati mál o hastiá pa Hodáwandá shogránah pésh bekanét. Shogránah hamá kas bedant ke delia parmáit. Pa Hodáwandá é chizzán byárit: teláh o nograh o brenj, 6 ásmáni o jamu o sohrén pazhm, sharrén lilom, bozay mud, 7 gwarándhay ratkagén sohrén póst, dega paymén mohrén póst, chegerday dár, 8 pa cherágán thél, pa per moshagi rógen o washbóén sóchokiá masálah o 9 pa épód o sénagpóshá senge solaymán o dega gránkimmatén seng.
10 Shomay sajjahén honarmand byáyant o é sajjahén chizzán addh bekanant ke Hodáwandá hokm dátag: 11 sháhediay tambuá gón tóki tambu o pósh o karhi o mekk kanagi tahtag o gwarbast o menok o bonheshtán, 12 pétiá gón gwarbásk o kapáratay sarpósh o pétiay démá lónjánén pardahá, 13 thébalá gón gwarbásk o sajjahén sámán o pákwandhén naganán, 14 pa rozhnáiá, cherágdáná gón cherág o thél o sajjahén sámánán, 15 bósóchi korbánjáhá gón gwarbásk o per moshagi rógen o washbóén sóchokián, sháhediay tambuay dapay pardahá, 16 sóchagi korbánigay korbánjáhá gón brenjén jáli o gwarbásk o sajjahén sámánán, brenjén trashtá gón pádagá, 17 péshgáhay pardahán gón tahtag o bonheshtán, péshgáhay dapay pardahá, 18 tambuay méh o péshgáhay méh o sádán, 19 dini péshwá ke pákén jágahá rawant o hezmata kanant, pa áyán dazgwápén god, pa dini péshwá Háruná pákén god o pa áiay mardénchokkán god ke dini péshwái kanagay wahdá gwaráesh bekanant.”
20 Gorhá Esráiliáni sajjahén mahluk cha Mussáay kerrá dar átk o 21 harkas ke delá parmát o arwáhá sekén dát, áiá pa sháhediay tambuay kárán, pa sajjahén hezmati kárán o pa pákén godán shogránaha áwort. 22 Janén o mardéna átkant. Harkas ke delá parmát, áiá thásin*35:22 Thásin sahté ke pa jigay bandagá kármarza bit. o nálok o mondrikk o hár, har tahrén saht o zéwara áwort. Har mardomá teláhay thékia áwort o pa Hodáwandá chest kanagi korbániga kortant. 23 Harkasay kerrá ke ásmáni o jamu o sohrén pazhm yá sharrén lilom, bozay mud, gwarándhay ratkagén sohrén póst yá dega mohkamén póst hastat, áworti. 24 Harkasá ke nograh o brenjay shogránahé dáta kort, pa Hodáwandá áworti o harkasay kerrá ke chegerday dár hastat, áworti ke pa tambuay yakk na yakk bahréá kár bedant. 25 Sajjahén honarmandén janénán jallakay†35:25 Jallak awzáré ke pa bandikkay gwapagá kár bandaga bit. kár dastá kort o é chizzesha gwapt o áwortant: ásmáni o jamu o sohrén pazhm o sharrén lilom. 26 Á sajjahén kárzántén janén ke delá parmátant, pasay mudesha zort o jallakay káresha kort. 27 Mahlukay sarókán pa épód o sénagpóshá senge solaymán o dega gránkimmatén senga áwort. 28 Pa cherágáni rók kanagá o pa per moshagi rógená o pa washbóén sóchokiáni addh kanagá masálah o thélesh ham áwort. 29 Esráilay har janén o mardéné ke delá parmát, áiá pa Hodáwandá hamá thékia áwort ke delá gwasht, pa é sarjamén kárá ke Hodáwandá Mussáay wasilahá hokm dátagat.
Besalél o Ohulyáb
30 Mussáyá gón Esráilián gwasht: “Bechárét, Hodáwandá cha Yahudáay kabilahá Uriay mardénchokk, Ahuray nomásag Besalél gechén kortag o 31 cha Hodáay Ruhá porr kortag o agl o pahm o zánt o har kesmén dastay honar bakshátag. 32 Pa teláh o nograh o brenjay sámánáni sará nakshay sázagá, 33 pa sengay tráshag o nádénagá o pa dáray ájenag o dega har paymén ezmkáriá honari bakshátag. 34 Hodáwandá Besalél o Dánay kabilahay Ohulyábe Ahisámak sekkárénagay láheki ham dátagant. 35 Hodáwandá esháná pa har paymén kárá honar bakshátag, pa hamá sajjahén kárán ke ájenókesha kanant o ezmkáresh ásmáni o jamu o sohrén pazhm o sharrén lilomay sará gwapant o dóchant, bezán har káré ke baladén ezmkára kanant.”

- Dargwaz
- <
- 35
- >

*35:22 35:22 Thásin sahté ke pa jigay bandagá kármarza bit.

†35:25 35:25 Jallak awzáré ke pa bandikkay gwapagá kár bandaga bit.

© 2016 WBT