- Markás
- <
- 16
- >

16
Issáay padá zendag bayag
(Mattá 28:1–10; Luká 24:1–12; Yuhanná 20:1–10)
1 Shabbatay róch ke gwast, Maryam Magdalini, Ákubay mát Maryam o Sálumah shotant o washbóesh gept ke Issáay jóná pera moshén. 2 Yakshambehay bámgwáhá*16:2 Asligén Yunáni nebeshtánka gwashit: “haptagay awali róchay bámgwáhá”. dém pa Issáay kabrá shotant. 3 Watmánwat habar kanagá atant ke kabray dapay dhóká kay pa má léthénit o dura kant? 4 Bale wahdé chammesh chest kortant, distesh ke dhók léthénag butag. Dhók sakk mazan at. 5 Kabrá ke potertant, distesh ke rástén némagá warnáé neshtag o espétén kabáhé gwará enti. Hoshk o hayrán butant. 6 Warnáyá gwasht: “Matorsét, shomá Issá Náseriay shóházá ét ke salib kasshag butag. Á zendag butag o jáhi jatag. Nun edá naent. Bechárét, é hamá jágah ent ke edá áiay jón ér at. 7 Nun shomá berawét, Petros o á dega moridán hál bedayét ke Issá cha shomá pésar Jalilá rawt o sara bit. Anchó ke wat shomárá gwashtagati, hamódá áiá gendét.” 8 Janén sarbatag†16:8 Sarbatag, bezán sargardán, dodel. o larzán cha kabrá dar átk o jestant. Cha torsá gón kassá é bárawá habaresh nakort.
Issáay záher bayag‡16:9 Lahtén kwahnén daznebeshtá, band 9á beger tán band 20 mán naent.
(Luká 24:13–35; Yuhanná 20:11–18)
9 Yakshambehay sabáhá máhallah, jáh janagá rand Issá cha sajjahénán pésar Maryam Magdaliniay démá záher but. É hamá Maryam ent ke Issáyá áiay hapt jenn kasshetagat. 10 Maryam shot o hamá mardomi hál dátant ke Issáay hamráh butagatant o nun mótk árag o gréwagá atant. 11 Bale wahdé áyán é habar eshkot ke Issá zendag butag o Maryamá distag, báwaresh nabut.
12 Randá, Issá dega shekl o dróshoméá do moriday démá záher but. É morid dém pa métagéá rawagá atant. 13 Morid per tarretant o é dega moridesh hál dátant, bale moridán esháni habar ham báwar nakort.
Issá wati yázdahén kásedáni démá záhera bit
(Mattá 28:16–20; Luká 24:36–49; Yuhanná 20:19–23; Kásedáni Kár 1:6–8)
14 Randá Issá wati yázdahén kásedáni démá hamá wahdá átk o záher but ke á warák waragá atant. Issáyá kásed áyáni nábáwari o sengdeliay sará malámat kortant, chéá ke hamá mardománi habaresh báwar nakortagat ke áyán Issá cha jáh janagá rand distagat. 15 Gón áyán gwashti: “Donyáay sajjahén kawmáni kerrá berawét o wasshén mestágá sar kanét. 16 Harkas ke imána kárit o pákshódia kant, á rakkit. Bale kasé ke imána nayárit, mayáriga bit. 17 Báwarmandán é nesháni góna bant: mani námay sará mardománi jennána kasshant, nókén zobánán habara kanant, 18 márán pa dasta gerant o agan zahr ham bwarant, áyán hecch parwáha nabit. Nádráhán dast pera moshant o á wassh o dráha bant.”
Issá ásmáná rawt
(Luká 24:50–53; Kásedáni Kár 1:9–11)
19 Anchó ke Hodáwandén Issáyá gón kásedán wati habar halás kort, ásmáná barag but o Hodáay rástén kashá nesht.
20 Issáay morid, pa áiay mestágay sheng o tálán kanagá, har jáha shotant o Hodáwand ham áyáni hamráh at. Hodáwandá gón bázén mójezah o ajabbatén neshánián, wati habaráni barhakki sábeta kort.

- Markás
- <
- 16
- >

*16:2 16:2 Asligén Yunáni nebeshtánka gwashit: “haptagay awali róchay bámgwáhá”.

†16:8 16:8 Sarbatag, bezán sargardán, dodel.

‡16:8 16:9 Lahtén kwahnén daznebeshtá, band 9á beger tán band 20 mán naent.

© 2016 WBT