- Dargwaz
- <
- 28
- >

28
Dini péshwáyáni god
1 Wati brát Hárun o áiay mardénchokkán, bezán Nádáb o Abihu o Elyázar o Itámárá cha Esráiliáni nyámá wati kerrá byár ke dini péshwá bebant o mani hezmatá bekanant. 2 Pa wati brát Háruná pákén god tayár kan ke Háruná brahdár*28:2 Brahdár, bezán jalwanák, zébdár. o shándár bekanant. 3 Hamá sajjahén honarmand ke man pa choshén kárán dánái bakshátagant, áyán begwash ke Hárunay póshákán tayár bekanét ke Hárunesh gwará bekant o pa dini péshwái o mani hezmatá wapk bebit. 4 Esh ant hamá póshák ke tayár kanagi ant: sénagpóshé, épódé, kabáhé, naksh nakshén jámagé, págé o lánkigé†28:4 Lánkig, bezán cháder, mazanén god ke lánká bandag yá kópagá kanaga bit.. Pa tai brát Hárun o áiay mardénchokkán é póshákán tayár bekanant ke Hárun o chokk dini péshwá bebant o mani hezmatá bekanant. 5 É póshákán cha teláhá o cha ásmáni o jamu o sohrén pazhmá o cha sharrén lilomá tayár bekanant.
Épód
6 Épódá gón teláhá o gón ásmáni o jamu o sohrén pazhmá o gón restagén sharrén lilomá tayár bekanant. É kárá honarmandén ezmkáré bekant. 7 Eshiay do srugá‡28:7 Srug, bezán dhanni némagay kondh. do sarkópag per kan ke épód bandag bebit. 8 Épóday band épóday paymá bebit, bezán gón teláhá o gón ásmáni o jamu o sohrén pazhmá o gón hurtgwápén lilomá tayár kanag bebit. É band o épód hór gwapag bebant, é yakthokkor bebant.
9 Do senge solaymán bezur o áyáni sará Esráilay mardénchokkáni námán ájen§28:9 Ájenag, bezán naksh kanag. o naksh kan. 10 Áyáni pédá bayagay red o banday hesábá shash nám yakk sengéay sará o á dega shashén nám domi sengay sará bebant. 11 Hamá paymá ke ájenók mohré naksha chent, taw ham Esráilay chokkáni námán hamé doén sengáni sará ájen. Doén sengán do teláhay mohragjáhay*28:11 Mohragjáh, mondrikk yá dega saht o zéwaréay hamá jágah ke ódá mohragá pera kanant. tahá kan o 12 épóday doén sarkópagán peresh kan ke Esráilay chokkáni yátgéjiay seng ant. Hárun Hodáwanday bárgáhá pa yátgéjiá esháni námán wati doén kópagáni sará bekant. 13 Teláhay mohragjáh addh kan o 14 cha zagrén teláhá restagén sáday dhawlén do zamzilok addh kan o gón mohragjáhán lecchén.
Sénagpósh
15 Paysalahsáziay sénagpóshé addh kan. Eshiá épóday paymá addh kan, bezán cha teláhá o cha ásmáni o jamu o sohrén pazhmá o cha hurtgwápén lilomá addhi kan. É kárá honarmandén ezmkáré bekant. 16 É sénagpósh chárkondh bebit o dotal bebit. Dráji o práhiá yakk yakk bechillé†28:16 Yakk bechill ném dasté, bezán 25 sentimitar. bebit. 17 Eshiay sará chár redá gránkimmatén seng lecchén. Awali redá rubi, pokráj o bayrel, 18 domi redá pérózah, nilom o zomorrod, 19 sayomi redá shunzén ákut, akik o jamuén ákut, 20 cháromi redá teláhrangén ákut, senge solaymán o yashm. Eshán teláhén mohragjáhán benádén. 21 Seng, Esráilay chokkáni námáni hesábá bebant, dwázdah nám o dwázdah seng. Har yakkéay sará cha dwázdahén kabilahán yakkéay nám chó mohrá naksh bebit. 22 Pa sénagpóshá cha zagrén teláhá restagén sáday dhawlén zamzilok addh kan. 23 Pa sénagpóshá do teláhén karhi addh kan o sénagpóshay do srugá peresh kan. 24 Doén teláhén zamzilokáni yakk yakk saré bezur o sénagpóshay doén srugáni karhián mánesh kan. 25 Zamzilokáni domi sarán bezur o gón doén mohragjáhán lecchén, sarkópagáni démi némagá. 26 Cha teláhá do karhi addh kan o sénagpóshay á dega doén srugánesh per kan, hamá lambán ke démesh gón épódá ent. 27 Cha teláhá dega do karhi addh kan o épóday démá, sarkópagáni jahli némagá, épóday banday sarborá peresh kan, hamódá ke sarkópag gón épódá lecchetagant. 28 Sénagpóshay karhián gón ásmánrangén bandán épóday karhián anchó band ke sénagpósh épóday banday sarborá bebit o cha épódá masorit.
29 Hárun ke pákén jágahá rawt, Esráilay mardénchokkáni nám paysalahsáziay sénagpóshay sará pa yátgéji modám Hodáwanday bárgáhá áiá gón bebant. 30 Urim o Tumimá‡28:30 Urim o Tumim do anchén chizz butagant ke paysalah kanagay wahdá pa Hodáay razáay zánagá kármarz butagant. paysalahsáziay sénagpóshá mán kan ke wahdé Hárun Hodáwanday bárgáhá rawt, é áiay delay sará bebant. É dhawlá Hárun har wahdá Hodáwanday bárgáhá Esráilay paysalahsáziay awzárán wati delbandá bedárit.
Dini péshwáyáni á dega god
31 Épóday kabáhá sarjamiá cha ásmánrangén godá addh kan. 32 Kabáhá gotthé per bebit. Gotthay chapp o chágerdá káláray paymén dazgwápén kenárié per bebit ke gotth maderit. 33 Ásmáni o jamu o sohrén pazhmay anár addh kan o kabáhay lambá, chapp o chágerdá peresh kan o esháni nyámá teláhén zháng§28:33 Zháng, bezán thelingók, zangulah. per kan. 34 Kabáhay dámonay chapp o chágerdá zhángé o anáré, zhángé o anáré per kanán kan. 35 Hamá wahdá ke Hárun hezmat kanagá bit, é kabáhá gwará bekant. Wahdé Hodáwanday bárgáhá pákén jágahá rawt yá cha ódá dara kapit, zhángáni tawár eshkonag bebit o é habar zánag bebit ke Hárun zendag ent.
36 Cha zagrén teláhá patthié addh kan o é labzán chó mohray nakshá patthiay sará naksh kan: ‘Wapke Hodáwandi.’ 37 Eshiá gón ásmánrangén bandéá, págay démi némagá band. 38 É Hárunay péshánigá bit o Esráili ke wapkén shogránaha dayant, shogránah harché ke bebant, agan é káray tahá radié but, zemmah Hárunay sará bit. É patthi har wahdá Hárunay péshánigá bit ke Hodáwand shogránahán kabul bekant.
39 Jámagá cha sharrén lilomá addh kan o nakshi per kan. Sharrén lilomay págé addh kan o ranggwápén lánkigé ham addh kan. 40 Pa Hárunay mardénchokkán anchén jámag o lánkig o koláh addh kan ke áyán brahdár o shándár bekanant. 41 É godán wati brát Hárun o áiay chokkáni gwará day. Hárun o chokkán rógen per mosh o gisshén o wapkesh kan o dini péshwáiay kárá hamáyáni dastá day. 42 Pa áyán cha lilomá chérpósh addh kan ke áyáni jándariá bepóshant. É cha sréná tán ránán bebant. 43 Wahdé Hárun o áiay chokk sháhediay tambuay tahá yá korbánjáhay nazzikká rawant, bezán pa hezmatá pákén jágahá káyant, é chérpóshán bepóshant. Chó mabit ke gonáhé wati sará beladdhant o bemerant. É pa Hárun o áiay nasl o padréchá abadmánén parmáné.

- Dargwaz
- <
- 28
- >

*28:2 28:2 Brahdár, bezán jalwanák, zébdár.

†28:4 28:4 Lánkig, bezán cháder, mazanén god ke lánká bandag yá kópagá kanaga bit.

‡28:7 28:7 Srug, bezán dhanni némagay kondh.

§28:9 28:9 Ájenag, bezán naksh kanag.

*28:11 28:11 Mohragjáh, mondrikk yá dega saht o zéwaréay hamá jágah ke ódá mohragá pera kanant.

†28:16 28:16 Yakk bechill ném dasté, bezán 25 sentimitar.

‡28:30 28:30 Urim o Tumim do anchén chizz butagant ke paysalah kanagay wahdá pa Hodáay razáay zánagá kármarz butagant.

§28:33 28:33 Zháng, bezán thelingók, zangulah.

© 2016 WBT