- Yuhannáay Sayomi Kágad
- <
- 1
- >

Yuhannáay Sayomi Kágad
Yuhannáay Sayomi Kágaday Pajjár
Yuhannáay saymi kágad gón drót o drahbát o kágaday nebeshtah kanók o hamá mardománi pajjárá bendáta bit ke áyáni námá kágad nebeshtah kanag butag. Yuhannáay saymi kágaday nebeshtah kanók watá “kamásha” gwashit. Kamáshay gál pa kelisáay hásén sarók o ostádán kármarz butag. É kágad gón Yuhannáay awli o domi kágadá sakk hamrang ent, paméshká Pákén Ketábay géshterén zántkára gwashant ke é kágad ham Issáay kásed Yuhannáyá nebeshtah kortag.
É kágad Gáyus námén mardoméay sará nebeshtah kanag butag ke kelisái saróké o gón Yuhannáyá nazzikk ent. Yuhanná sahiga bit ke Gáyus pa wapádári rástén ráhá ent, gorhá pa Gáyusá kágadé nebeshtaha kant o gwashit ke mani dém dátagén báwarmandáni hayáldáriá bekan. Yuhanná é erádahá ham záhera kant ke man wat hamódá tai cháragá káyán o Diutripusá neherr o hakkla kanán, chéá ke á mani ehtyárá namannit o mosáperén báwarmandáni hayálá nadárit.
Yuhannáay saymi kágaday ehmén gappé esh ent ke rástiay mannókén báwarmandáni hayáldári kanag bebit. Rástiay mannók hamá ant ke áyáni kerd sharr ent o mehrabán o mehmándár ant.
1
Salám o drót
1 Cha kelisáay kamáshay némagá pa dordánagén Gáyusá ke pa del maná sakk dóst ent.
2 Oo dordánag! Dwá kanán ke tai sajjahén kár pa sharri démá berawant o tai jesm o ján ham, tai ruhay paymá dráh o salámat bebit. 3 Báz gal o shádán bután ke lahtén sangat átk o gwáhiesh dát ke taw rástiay wapádár ay, bezán wati zendá rástiay sará gwázenagá ay. 4 Hecch chizz maná cha eshiá géshter shádána nakant ke beshkonán mani chokk rástiay sará zenda gwázénant.
Brátáni madat kanag
5 Oo dordánag! Taw brátáni*1:5 “Brátay” máná har báwarmand ent, mardén o janén. sajjahén kárán gón wapádáriá kanay, toré á bégánag bebant. 6 Áyán, báwarmandáni démá pa tai mehrá gwáhi dátag. É sakkén sharrén káré bit ke taw áyán hamá paymá sát o saparán rawán bekanay ke Hodáay razá ent. 7 Chéá ke á pa hamá námaygi†1:7 Bezán Issá Masihay nám. sar geptagant o cha nábáwarán‡1:7 Asligén Yunáni nebeshtánka gwashit: “cha darkawmán”. komaké nageptagesh. 8 Gorhá má báyad ent choshén mardomán madat bekanén, tán má pa rástiay démá baragá hamkár bebén.
9 Chizzé pa kelisáyá nebeshtagon, bale Diutripis ke masteriay lóthók ent, may ehtiárá namannit. 10 Wahdé wat byáyán, áiay káráni hesáb o ketábá kanán, chéá ke may helápá drógén bohtám sheng o tálán kanagá ent. Pa inchoká ham bassa nakant, brátán wasshátka nakant o á degarán ham ke brátán wasshátk kanaga lóthant pa é kárá naylit o áyán cha kelisáyá dara kant o gallénit.
11 Oo dordánag! Badiay randgiriá makan, nékiay randgiriá bekan. Harkas ke nékia kant cha Hodáay némagá ent, bale á ke badia kant Hodái nadistag. 12 Sajjahénán, Dimitriusay bárawá sharrén gwáhi dátag, tantaná§1:12 Tantaná, bezán hattá, tán é haddá ke. rástiay jendá ham. Má ham hamé dhawlá gwáhia dayén o wata zánay ke may gwáhi rást o barhakk ent.
Goddhi habar
13 Bázén chizzé hastat ke pa taw benebeshténán, bale nalóthán gón kalam o kágadá bebant. 14 Ométwár án ke pa hamé zuttán tará begendán o dém pa dém gapp o trán bekanén.
15 Tará sohl o ásudagi sar bát! Dóst tará drót o drahbáta*1:15 Drót o drahbát, bezán salám o alayk. gwashant. Taw ham dóstán yakk yakká pa nám, salám sar kan.

- Yuhannáay Sayomi Kágad
- <
- 1
- >

*1:5 1:5 “Brátay” máná har báwarmand ent, mardén o janén.

†1:7 1:7 Bezán Issá Masihay nám.

‡1:7 1:7 Asligén Yunáni nebeshtánka gwashit: “cha darkawmán”.

§1:12 1:12 Tantaná, bezán hattá, tán é haddá ke.

*1:15 1:15 Drót o drahbát, bezán salám o alayk.

© 2016 WBT