- Mattá
- <
- 21
- >

21
Urshalimá Issáyá wasshátka kanant
(Markás 11:1–11; Luká 19:28–38; Yuhanná 12:12–15)
1 Wahdé Issá o áiay morid Urshalimay nazzikká rasetant o Zaytunay Kóhá Bayt-Pájiay métagá átkant, Issáyá do morid rawán dát o 2 gwashtanti: “Démi métagá berawét, anchosh ke ódá rasét, haré gendét ke bastag o korragi ham gón ent, áyán bójét o pa man byárét. 3 Agan kaséá gón shomá chizzé gwasht, begwashét ke wájahá pakár ant o damáná ráhesha dant.”*21:3 Yá ke: Wájahá pakár ant. Gorhá wáhond dantesh. 4 É dhawlá nabiay kortagén é habar rást o sarjam but:
5 “Gón Sahyunay Jenekká begwashét:
‘Tai bádsháh pa taw pédák ent,
béshán o békebré, korragéá, bezán kasánén haréá swár ent.’ ”†21:5 Zakaryá Nabiay Ketáb 9:9. Sahyun kóhé ke Urshalimay shahray bonred é kóhay sará ér kanag butag. Sahyunay Jenekk, bezán Urshalimay mardom.
6 Gorhá morid shotant o hamá paymá ke Issáyá gwashtagat, hamá dhawlá kortesh. 7 Áyán har o korrag áwortant, wati shál o kabáhesh haráni poshtá ér kortant o Issá swár but. 8 Bázénéá wati shál o kabáh ráhay sará chérgéján kortant, dega bázén mardoméá maccháni pissh o tak‡21:8 Tak, bezán macchay tarrén lotth ke pissh per enti. borret o ráhay sará ér kort. 9 Rombá, Issáay démay o poshtay mardom, kukkár kanáná gwashagá atant:
“Hushiáná,§21:9 Hushiáná, bezán “márá annun berakkén”. oo Dáud bádsháhay chokk!
Mobárak ent hamá ke Hodáwanday námá kayt,
Hushiáná, borzén arshá.”
10 Wahdé Issá Urshalimá raset, gorhá shór o sháré macchet. Sajjahén shahr jostá at: “É kay ent?” 11 Mocchiay mardomán gwasht: “É hamá nabi Issá ent. Jalilay shahr Náserahay mardomé.”
Cha mazanén parasteshgáhá sawdágeráni dar kanag
(Markás 11:15–18; Luká 19:45–48)
12 Issá mazanén parasteshgáhá shot o cha ódá sawdáger o geráki*21:12 Gerák, bezán hamá ke chizzé bahá gipt. gallént†21:12 Gallénag, bezán táchénag, dar kanag, dur ráh dayag. o dar kortant. Sarrápáni‡21:12 Sarráp, bezán hamá mardom ke zarr bahá zurit o zarr bahá kant. thébal§21:12 Thébal, bezán méz, mazanén chárpádag. o kapót bahá kanókáni korsii chappi kortant. 13 Gwashti: “Hodáay Ketábá nebeshtah ent: Mani lóg dwá kanagay jágah gwashaga bit,*21:13 Eshayá Nabiay Ketáb 56:7. bale shomá dhongáni panáhgáhé kortag.”
14 Mazanén parasteshgáhá, bázén kór o langé Issáay kerrá átk o áiá dráh kortant. 15 Wahdé mazanén dini péshwá o Sharyatay zánógerán Issáay mójezah o ajekkái kár distant o é ham distesh ke parasteshgáhá chokk pa kukkár “Hushiáná, oo Dáud bádsháhay chokk” gwashagá ant, zahr geptant o 16 cha Issáyá jostesh kort: “Eshkonagá ay é chokk ché gwashagá ant?” Gwashti: “Haw! Bale shomá hechbar nawántag ke:
‘Taw wati satá o saná chokk o shirmechén nonnokáni dapá ham dátag
ke tará satá bekanant’?”†21:16 Zabur 8:2.
17 Nun Issáyá á yalah kortant o cha shahrá dar átk o Bayt-Anyáay métagá shot o hamódá wati shapi róch kort.
Enjiray drachkay hoshk bayag
(Markás 11:12–14, 20–24)
18 Wahdé Issá sabáhá máhallah per tarrag o shahray némagá rawagá at, gozhnag but. 19 Ráhay sará enjiray drachké disti, áiay nazzikká shot bale abéd cha táká dega hecchi nadist. Gorhá gwashti: “Padá hechbar burr o bar makanátay.” Drachk hamá damáná hoshk but. 20 Moridán ke dist, hayrán butant. Jostesh kort: “É drachk damáná chón hoshk but?” 21 Issáyá passaw dát: “Shomárá rásténa gwashán, agan shomárá imán bebit o delá shakk mayárét, gorhá hamá dhawlá ke gón enjiray drachká but, shomá ham anchosh o angat géshter korta kanét. Agan shomá é kóhá begwashét ke watá cha edá chest kan o daryáyá dawr beday, gorhá hamé dhawlá bit. 22 Agan shomárá báwar bebit, harché ke wati dwáyáni tahá lóthét, shomárá dayaga bit.”
Issáay ehtiár
(Markás 11:27–33; Luká 20:1–8)
23 Hamá wahdá ke Issá mazanén parasteshgáhá shot o tálim dayagá lagget, mazanén dini péshwá o kawmay kamásh áiay kerrá átkant o jostesh kort: “Taw gón kojám hakk o ehtiárá é kárána kanay? Kayá tará é ehtiár dátag?” 24 Issáyá áyáni passawá gwasht: “Maná ham cha shomá josté hast, agan mani jostay passawá bedayét, gorhá man shomárá gwashán ke gón kojám hakk o ehtiárá é kárána kanán. 25 Yahyáyá cha kojá pákshódi dayagay ehtiár rasetagat, cha ásmáná yá cha ensánay némagá?” Áyán watmánwatá shawr o saláh kort o gwashtesh: “Agan begwashén cha ásmáná, gorhá márá gwashit: ‘Parchá shomá áiay sará báwar nakort?’ 26 Agan begwashén cha ensánay némagá, gorhá cha mardomán betorsén, chéá ke sajjahén mardománi delá Yahyá nabié.” 27 Paméshká passawesh dát: “Má nazánén.” Issáyá gwasht: “Gorhá man ham shomárá nagwashán ke gón kojám hakk o ehtiárá é kárána kanán.”
Do chokkay mesál
28 “Nun shomá ché gwashét? Mardé hastat, áiay do bacch atant. Wati masterén chokkay kerrá shot o gwashti: ‘Oo mani chokk! Maróchi beraw o mani anguri bágá kár kan.’ 29 Jwábi dát: ‘Mana narawán,’ bale randá pashómán but o shot. 30 Gorhá domi chokkay kerrá shot o hamé dhawlá gwashti. Áiá jwáb dát: ‘Sharr, mani wájah! Mana rawán,’ bale nashot. 31 Cha é doénán kojám chokká wati petay habar zort?” Áyán passaw dát: “Awaliá.” Issáyá gón áyán gwasht: “Shomárá rásténa gwashán, songi o máliátgir o badkárén janén cha shomá pésar Hodáay bádsháhiá rawant. 32 Chéá ke Yahyá pahrézkáriay ráhá shomay kerrá átk, bale shomá áiay sará báwar nakort. Songi o badkárén janénán áiay sará báwar kort o shomá é chizz gón wati chammán dist, bale angat shomá tawbah nakort o áiay sará báwar nakort.
Gandagén bágpánáni mesál
(Markás 12:1–12; Luká 20:9–19)
33 Dega yakk mesálé gósh dárét: Zemindáréá anguri bágé addh kort o áiay chapp o chágerdá pallé basti. Pa anguráni shiragay geragá kallé jati o pa negahpániá borjé ham basti. Padá bági pa konandakári‡21:33 Konandakári, bezán paymánkári, thékah. lahtén bágpánay dastá dát o wat saparéá shot. 34 Wahdé anguray mósom but, pa wati bahray geragá, hezmatkári bágpánáni kerrá ráh dátant. 35 Bale bágpánán áiay hezmatkár geptant, kasé latth o kotthesh kort, kasé jat o koshtesh o kasé sengsáresh kort. 36 Padá cha pésarigénán géshter hezmatkári ráh dát, bale bágpánán gón eshán ham hamé dhawlá kort. 37 Godhsará wati chokki ráh dát. Gwashti mani chokkay ezzatá kanant. 38 Bale wahdé bágpánán áiay chokk dist, watmánwatá gwashtesh: ‘Mirásdár hamesh ent, byáét eshiá koshén o eshiay mirásá barén.’ 39 Gorhá gept o cha bágá dhann bort o koshtesh. 40 Nun wahdé bágay wáhonda kayt, gón é bágpánán ché kant?” 41 Áyán passaw dát: “É badkárén bágpánán gár o gomsára kant o bágá anchén bágpánáni dastá dant ke áiay bahrá pa wahda dayant.” 42 Issáyá cha áyán jost kort: “Shomá Hodáay Pákén Ketábán hechbar nawántag:
Á seng ke bánbandán§21:42 Bánband hamá ent ke lógay bandagá zántkár ent.nápasond kort o nazort
hamá seng bonhesht*21:42 Bonhesht, bezán lógay awali hesht yá seng.but.
É Hodáwanday kár ent o
may chammán porkamál ent.”†21:42 Zabur 118:22–23.
43 “Paméshká shomárá gwashán ke Hodáay bádsháhi, cha shomá pach geraga bit o anchén kawméá dayaga bit ke áiay bar o samará kárit. 44 Harkas ke é sengay sará kapit, thokkor thokkora bit o seng ke kaséay sará kapit, áiá hurta kant.”‡21:44 Lahtén daznebeshtá band 44 nést.
45 Wahdé mazanén dini péshwá o Parisián Issáay mesál eshkotant, sarpad butant ke may bárawá habará ent. 46 Lóthetesh Issáyá dazgir bekanant, bale cha mardomána torsetesh, chéá ke mardománi delá Issá nabié at.

- Mattá
- <
- 21
- >

*21:3 21:3 Yá ke: Wájahá pakár ant. Gorhá wáhond dantesh.

†21:5 21:5 Zakaryá Nabiay Ketáb 9:9. Sahyun kóhé ke Urshalimay shahray bonred é kóhay sará ér kanag butag. Sahyunay Jenekk, bezán Urshalimay mardom.

‡21:8 21:8 Tak, bezán macchay tarrén lotth ke pissh per enti.

§21:9 21:9 Hushiáná, bezán “márá annun berakkén”.

*21:12 21:12 Gerák, bezán hamá ke chizzé bahá gipt.

†21:12 21:12 Gallénag, bezán táchénag, dar kanag, dur ráh dayag.

‡21:12 21:12 Sarráp, bezán hamá mardom ke zarr bahá zurit o zarr bahá kant.

§21:12 21:12 Thébal, bezán méz, mazanén chárpádag.

*21:13 21:13 Eshayá Nabiay Ketáb 56:7.

†21:16 21:16 Zabur 8:2.

‡21:33 21:33 Konandakári, bezán paymánkári, thékah.

§21:42 21:42 Bánband hamá ent ke lógay bandagá zántkár ent.

*21:42 21:42 Bonhesht, bezán lógay awali hesht yá seng.

†21:42 21:42 Zabur 118:22–23.

‡21:44 21:44 Lahtén daznebeshtá band 44 nést.

© 2016 WBT