- Pa Galátián Pulosay kágad
- <
- 1
- >

Pa Galátián
Pulosay kágad
Pa Galátián Pulosay kágaday pajjár
1
Salám o drót
1 Cha Pulosay némagá, mane Pulos ke kásedé án o mani kásedi cha ensánáni némagá yá cha hásén mardoméay némagá naent, cha Issá Masih o Hodáén Petay némagá ent, hamá Hodá ke Issá Masihi cha mordagán zendag kort. 2 É sajjahén brát ke gón man yakjáh ant, é kágad cha áyáni némagá ent ham.
Pa Galátiahay kelisáyán.
3 Cha may Hodáén Pet o Hodáwandén Issá Masihay némagá shomárá rahmat o émeni sar bát. 4 Issá Masihá watá pa may gonáháni dur kanagá nadr kort ke may Hodáén Petay wáhagay barkatá márá cha annugén harábén zamánagá berakkénit*1:4 Rakkénag, bezán neját dayag, bacchénag.. 5 Hodáay shán o shawkat abad tán abad barjáh bát. Anchosh bát. Ámin.
Wasshén mestág bass yakké
6 Man hayrán án ke shomá pa dega “wasshén mestágéá”†1:6 Mestág, bezán wasshén hál, bashárat. chón zutt hamá Hodáyá yalah kanagá ét ke shomárá tawári kortag ke Masihayrahmatáni chérá zend begwázénét. 7 Albat dega wasshén mestág nést, bale lahtén mardom hast ke shomárá mán gisshénagá ant o Masihay wasshén mestágá badal kanaga lóthant. 8 Tantaná‡1:8 Tantaná, bezán hattá, tán é haddá ke. agan má yá cha ásmáná átkagén préshtagé é wasshén mestágay badalá ke má shomay kerrá jár jatag, dega mestágéay járá bejant, áiá nálat bát. 9 Anchó ke má pésará gwashtag, nun man padá gwashán, agan kasé shomay kerrá hamá wasshén mestágay badalá ke shomárá pésará rasetag, dega mestágéay járá bejant, áiá nálat bát. 10 Annun man mardománi washnódiá lóthagá án yá Hodáay? Man mardománi wassh kanagay johdá naán. Agan man angat mardománi wassh kanagay johdá buténán, Masihay hezmatkáré naatán.
Pulos, Hodáyá gechén kortag
11 Oo brátán! Shomárá gwashán, hamá wasshén mestág ke man shomay kerrá jár jatag, ensánay sázetagéné naent. 12 Chéá ke é mestág maná cha ensánéay némagá narasetag o na ke kaséá maná dars dátag, é maná cha Issá Masihay nemagá elháméá rasetag. 13 Shomá mani pésarigén zenday bárawá eshkotag ke man Yahudiáni dinay hesábá gwázéntag. Man Hodáay kelisá sakk báz ázár dátag o johdon kortag ke kelisáyá tabáh bekanán. 14 Cha wati bázén hamkawmén hamsarókéá géshter Yahudi dinay páband butagán o wati pet o piroki dódáni barjam dáragá sakk porjósh butagán.
15 Bale Hodáyá ke maná cha mátay lápá gechén kortagat, cha wati rahmatay barkatá maná tawár jat o paysalahi kort 16 ke wati Chokká pa man záher bekant tánke man darkawmán áiay Chokkay mestágá sar bekanán. Á wahdi man eshtáp eshtápá cha kassá sar o sój nagept o 17 dém pa Urshalimá pa hamá mardománi gendagá nashotán ke cha man pésar pa kásediá gechén kanag butagatant. Arabestáná shotán o randá Dameshká wátarr bután.
18 Say sál gwast o nun Urshalimá Képáay§1:18 Képá, Issá Masihay kásed Shamun-Petrosay Aramái nám ent. didárá shotán o bass pánzdah róchá gón áiá dáshton. 19 Man ódá á dega kásed nadistant, man bass Hodáwanday brát Ákub dist. 20 Bechárét, harché ke pa shomá nebeshtah kanagá án, Hodá sháhed ent ke dróg naant. 21 Randá Suriah o Kilikiahay damagán shotán. 22 Masihay hamá báwarmand ke Yahudiahay kelisáyá ant, mani jendesh nadistagat, 23 bass eshkotagatesh ke may ázár dayók nun wat hamá imánay járá janagá ent ke yakk wahdé áiay tabáh kanagay randá butag. 24 Gorhá é mardomán mani sawabá Hodáay satá o saná kort.

- Pa Galátián Pulosay kágad
- <
- 1
- >

*1:4 1:4 Rakkénag, bezán neját dayag, bacchénag.

†1:6 1:6 Mestág, bezán wasshén hál, bashárat.

‡1:8 1:8 Tantaná, bezán hattá, tán é haddá ke.

§1:18 1:18 Képá, Issá Masihay kásed Shamun-Petrosay Aramái nám ent.

© 2016 WBT