- Luká
- <
- 23
- >

23
Issá Pilátusay démá
(Mattá 27:1–2, 11–14; Markás 15:1–5; Yuhanná 18:28–37)
1 Randá diwánay sajjahén mardom pád átkant o Issáesh Pilátusay démá bort o 2 áiay sará bohtám janagesh bendát kort. Gwashtesh: “Má distag ke é mard may kawmá gomráha kant, Rumay Kaysaray song o máliát dayagá manah o makana kant o gwashit: ‘Man Masih án, bádsháhé án.’ ” 3 Pilátusá jost kort: “Taw Yahudiáni bádsháh ay?” Issáyá passaw dát: “Taw wat gwashagá ay.”
4 Pilátusá gón mazanén dini péshwáyán o gón mardománi mocchiá gwasht: “Man pa é mardá hecch mayára nagendán.” 5 Bale mardom wati habaray sará óshtátant o gwashtesh: “É mard gón wati tálimán Yahudiahay sajjahén damagay mardomána shórénit. Cha Jalilá bongéji kortag o annun edá rasetag.” 6 Pilátusá ke eshkot, lótheti bezánt ke bárén á Jalilié yá na. 7 Wahdé sahig but ke Issá Jalilié, gorhá Jalilay hákem Hirudisay némagá ráhi dát, chéá ke Hirudis á wahdá Urshalimá at.
Issá o Hirudis
8 Hirudisá Issá ke dist, sakk gal but, chéá ke dér at ke áiay gendagay wáhagdár*23:8 Wáhagdár, bezán lóthók, delmánag, hodónák. at. Áiá Issáay kortagén káráni bárawá eshkotagat o ométwár at ke ajabbatén neshánié begendán. 9 Gorhá cha Issáyá bázén jost o porsé korti, bale Issáyá hecch passaw nadát. 10 Mazanén dini péshwá o Sharyatay zánóger ke hamódá óshtátagatant, Issáay sará bázén bohtámé janagá atant. 11 Hirudisá ham gón wati sepáhigán Issá béezzat kort o kalág gept. Dhawldárén kabáhé gwará dátesh o padá Pilátusay kerrá rawánesh dát. 12 Cha hamá róchá Hirudis o Pilátus sangat butant, pésará dozhmen atant.
Issáay markay hokm
(Mattá 27:15–26; Markás 15:6–15; Yuhanná 18:39—19:16)
13 Pilátusá mazanén dini péshwá o Yahudiáni sarók o mahluk lótháéntant o 14 gwashti: “Shomá é mard mani gwará áwortag o bohtám jatag ke mardomán gomráha kant, bale cha á jostán ke man shomay démá kortagant, áiay sará shomay jatagén bohtámán man hecch rástié nadist. 15 Hirudisá ham mayáré nadistag, paméshká padá may gwará ráhi dátag. É mardá choshén káré nakortag ke sezái mark bebit. 16 Gorhá man eshiá shallák o hayzarána janán o yalaha kanán.” 17 †23:17 Lahtén daznebeshtá é band nést, bale lahténá chó átkag: Pilátusá har Sargwazay Aidá, cha wati bandigán yakké, allamá ázát kanagi at. 18 Bale sajjahén mardomán kukkár kort o gwasht: “Issáyá bekosh! Barabbásá ázát kan o márá beday!” 19 Barabbás Urshalimay shahrá áshóp o hónay bohtámá bandig kanag butagat.
20 Pilátus Issáay yalah dayagá delmánag at, paméshká gón mardomán padá habari kort. 21 Bale mardom sakk kukkár kanagá atant, gwashtesh: “Salibi kassh! Salibi kassh!”
22 Pilátusá sayomi randá cha áyán jost kort: “Chéá bárén? É mardá che badén káré kortag? Man hecch bonyádé nagendán ke eshiay kóshay hokmá bedayán, paméshká shallák o hayzaránia janán o yalahia kanán.” 23 Bale mardom kukkárá atant o wati habaray sará óshtátagatant. Gwashtesh: “Salibi kassh!” O áyáni kukkárán kár kort. 24 Pilátusá áyáni wáhagay sará hokm dát. 25 É dhawlá áiá hamá mard ke áshóp o hónay bohtámá bandig at o mardomán lóthet ke yalah dayag bebit, ázát kort o mardománi wáhagay sará Issá sepáhigáni dastá dát.
Issáyá saliba kasshant
(Mattá 27:32–44; Markás 15:21–32; Yuhanná 19:17–24)
26 Wahdé Issáyá baragá atant, Shamun námén mardé distesh ke Keriniay shahray mardomé at o dém pa Urshalimá pédák at. Sepáhigán á mard gept, salib áiay baddhá dát o hojjesh kort ke Issáay randá berawt. 27 Issáay randá bázén mardomé rawagá at o gón áyán rombé janén ham gón at ke pa Issáyá gréwag o záriá atant. 28 Issáyá chakk jat o gón áyán gwasht: “Oo Urshalimay jenekkán! Pa man magréwét, pa wat o pa wati chokkán begréwét, 29 parchá ke anchén wahdé kayt ke gwashant: ‘Bahtáwar ant á janén ke santh o bérand ant, hamá janén ke chokkesh nabutag o cha wati sénagán chokkesh naméchéntag.’ 30 Hamá wahdá mardom kóhán tawára kanant ke may sará bekapét o jompána gwashant ke márá chér betarrénét. 31 Agan gón sabzén drachká chosha kanant, gorhá gón hoshkéná ché ché nakanant?”
32 Áyán do radkár áwort ke gón Issáyá hór koshagi atant. 33 Wahdé hamá “Kámpól” námén jágahá rasetant, Issáesh salib kasshet. Áiay rástén kashá yakk radkáré salibesh kasshet o chappén kashá domi radkár. 34 Issáyá gwasht: “Oo Pet! Áyán pahell kan, chéá ke nazánant ché kanagá ant.” Gorhá sepáhigán pa láthari o korakasshi‡23:34 Láthari o korakasshi, bezán chek o posht, tar o hoshk. Issáay pocch o póshák watmánwatá bahr kortant.
35 Mardom pa sayl o nedáragá§23:35 Nedárag, bezán sayl, tamáshah. óshtátagatant o sarók pa kalág o rishkand gwashagá atant: “Eshiá á dega rakkéntant, bale agan Masih, bezán Hodáay hamá gechén kortagén ent, gorhá watá berakkénit.”
36 Sepáhig ham áiay nazzikká shotant o kalágesh gept, tropshén sharábesh cháshént o gwashtesh: 37 “Agan taw Yahudiáni bádsháh ay, gorhá watá berakkén.” 38 Issáay sarborá mayárnámagé*23:38 Mayárnámag, bezán nebeshtah kortagén mayár. dratkagatesh ke ódá nebeshtah at: “É Yahudiáni bádsháh ent.”
39 Cha doén radkárán ke salib kasshag butagatant, yakkéá Issá kalág zort o gwasht: “Taw Masih naay? Gorhá, byá watá o márá berakkén!” 40 Bale domi radkárá á hakkal kort o gwasht: “Záná tará Hodáay tors nést? Tai sezá ham hamesh ent. 41 Má é sezáyá karzén ke may kortagén káráni ásar ent. Bale é mardá hecch radén káré nakortag.” 42 Gorhá gwashti: “Oo Issá! Wahdé taw wati bádsháhiá sar butay, mani hayálá ham bekap.” 43 Issáyá passaw dát: “Tará rásténa gwashán ke taw maróchi mani hamráhiá baheshtá raway.”
Issáay mark
(Mattá 27:45–56; Markás 15:33–41; Yuhanná 19:28–30)
44 Némróchay wahdá†23:44 Asligén Yunáni nebeshtánka gwashit: “shashomi sáhat”. Yahudiáni róchay hesáb, sáhat sohbay shashá bongéja but. sajjahén molká taháriá mán shánt o é taháriá tán bégáhá dásht,‡23:44 Asligén Yunáni nebeshtánka gwashit: “shashomi sáhatá beger tán nohomi sáhatá”, bezán maróchigén sáhatáni hesábá, dwázdahá beger tán sayá. 45 chéá ke róchay rozhn shotagat. Mazanén parasteshgáhay pardah cha nyámá dert o do ném but. 46 Issáyá kukkár kort o gwasht: “Oo Pet! Man wati arwáhá tai dastá dayán.”§23:46 Bechár: Zabur 31:5. Gón hamé habará, sáhi dát.
47 Pawjiáni apsaréá é nedárag ke dist, Hodái satá kort o gwasht: “Béshakk é bégonáhé at.” 48 Á dega sajjahén mardom ke pa saylá átkagatant, gón é nedáragay gendagá sar o sénagá janáná wati lógán per tarretant. 49 Issáay sajjahén pajjárók o hamá janén ke cha Jalilá áiay hamráhiá átkagatant, dur óshtátag o cháragá atant.
Issáay kabr kanag
(Mattá 27:57–61; Markás 15:42–47; Yuhanná 19:38–42)
50 Hamódá Issop námén mardé ham gón at ke tachkén o pahrézkárén mardé at. Sarókáni Diwánay báské*23:50 Básk, bezán ozw, membar. at, 51 bale pa Issáay mayárig kanagá gón áyáni shawr o kárán razámand naat. Yahudiáni shahr Arimátiáay mardomé at o Hodáay bádsháhiay rahchár o wadárig†23:51 Wadárig, bezán rahchár, entezár kanók. at. 52 Pilátusay kerrá shot o Issáay jónay baragay ejázati lóthet. 53 Issáay jóni cha salibay sará ér gétk, lilomén‡23:53 Lilom, goday tahré ke Engréziá “linen” gwashaga bit. godéay tahá patáti o sengén kóhéay tahá jatagén kabréay tóká éri kort ke pésará ódá hechkas kabr kanag nabutagat. 54 Á róch tayáriay róch§23:54 Tayáriay róch, bezán pa Shabbatá tayári kanagay róch ke Jomah ent. at o Shabbat bongéj bayagi at.
55 Hamá janén ke cha Jalilá Issáay hamráhiá átkagatant, Issopay randá rawán butant o hamá kabresh dist. Áyán é ham dist ke Issáay jón che paymá kabrá ér kanag but. 56 Randá wati lógán shotant o washbóesh tayár kort. Shabbatay róchá anchó ke Sharyatay parmán ent, áyán árám kort.

- Luká
- <
- 23
- >

*23:8 23:8 Wáhagdár, bezán lóthók, delmánag, hodónák.

†23:17 23:17 Lahtén daznebeshtá é band nést, bale lahténá chó átkag: Pilátusá har Sargwazay Aidá, cha wati bandigán yakké, allamá ázát kanagi at.

‡23:34 23:34 Láthari o korakasshi, bezán chek o posht, tar o hoshk.

§23:35 23:35 Nedárag, bezán sayl, tamáshah.

*23:38 23:38 Mayárnámag, bezán nebeshtah kortagén mayár.

†23:44 23:44 Asligén Yunáni nebeshtánka gwashit: “shashomi sáhat”. Yahudiáni róchay hesáb, sáhat sohbay shashá bongéja but.

‡23:44 23:44 Asligén Yunáni nebeshtánka gwashit: “shashomi sáhatá beger tán nohomi sáhatá”, bezán maróchigén sáhatáni hesábá, dwázdahá beger tán sayá.

§23:46 23:46 Bechár: Zabur 31:5.

*23:50 23:50 Básk, bezán ozw, membar.

†23:51 23:51 Wadárig, bezán rahchár, entezár kanók.

‡23:53 23:53 Lilom, goday tahré ke Engréziá “linen” gwashaga bit.

§23:54 23:54 Tayáriay róch, bezán pa Shabbatá tayári kanagay róch ke Jomah ent.

© 2016 WBT