- Yuhanná
- <
- 4
- >

4
Issá o Sámeri janén
1 Wahdé Issáyá zánt ke Parisián eshkotag ke man cha Yahyáyá géshter morid dar géjagá án o áyán pákshódi dayagá án, 2-3 cha Yahudiahá dém pa Jalilá wátarri kort. Chónáhá, Issáyá wat mardom pákshódia nadátant, é kár moridána kort. 4 Bale zalurat at ke cha Sámerahá begwazit.*4:4 Yahudiah, Sámerah o Jalil, Esráilay molkay sayén damag atant. 5 Á, Sámerahá shahréá raset ke námi Suhár at o hamá dhagáray nazzikká at ke Ákubá wati chokk Issopárá dátagat. 6 Ákubay chát hamódá at. Issá sapará butagat o dami bortagat. Hamé chátay kerrá nesht. Némróchay wahd†4:6 Asligén Yunáni nebeshtánka gwashit: “shashomi sáhat.” at.
7 Sámeri janéné ápay kasshagá átk. Issáyá gón áiá gwasht: “Maná pa waragá kammé áp beday.” 8 Áiay morid warákay geragá shahrá shotagatant. 9 Sámeri janéná gwasht: “Taw wa Yahudié ay o man Sámeri janéné án, taw chón cha man ápa lóthay?” Janéná paméshká chosh gwasht ke Yahudi gón Sámerián salám o dwá nakanant. 10 Issáyá áiay passawá gwasht: “Agan taw bezántén ke Hodáay dád o bakshesh chéé o é kay ent ke cha taw ápa lóthit, gorhá allamá taw gón áiá dazbandi kortagat ke maná áp beday o áiá tará zendáp dátagat.” 11 Janéná gwasht: “Oo wájah! Tará pa ápay kasshagá dhól‡4:11 Dhól darpé ke sádé bandanti o chátá éria dayant o ápa kasshant. nést o é chát johl ent, cha kojá zendápa káray? 12 Záná, taw cha may pirok Ákubá master ay, hamá ke é cháti márá dátag o áiay jendá o chokkán o mál o dalwatán cha é chátá áp wártag?” 13 Issáyá passaw tarrént: “Harkas ke é ápá bwárt, padá tonniga bit, 14 bale harkas ke mani dátagén ápá bwárt, hechbar tonniga nabit. Chéá ke á ápá ke mana dayán, agan kasé bwárti, cha áiay daruná ápay chammagé bojit ke abadmánén zenda bakshit.” 15 Janéná gwasht: “Oo wájah! Hamá ápá maná beday ke dega baré tonnig mabán o pa ápay kasshagá edá mayáyán.”
16 Issáyá gwasht: “Beraw wati lógwájahá tawár kan o hamedá byá.” 17 Janéná áiay passawá gwasht: “Maná mard nést.” Issáyá gwasht: “Rásta gwashay ke tará mard nést, 18 chéá ke tará panch mard butag o é mard ke annun gón taw zendagia kant, tai mard naent. Taw rásta gwashay.” 19 Janéná darráént: “Oo wájah! Man chó gendán ke taw nabié ay. 20 May pet o pirokán hamé kóhay sará ebádat kortag, bale shomá Yahudia gwashét ke báyad ent Urshalimá ebádat kanag bebit.” 21 Issáyá gwasht: “Bánok! Báwar kan, wahdé kayt ke shomá Hodáén Petá na é kóhay sará parastesha kanét o na Urshalimá. 22 Shomá Sámeri hamáiá parastesha kanét ke nazánéti, bale má hamáiá parastesha kanén ke zánéni, chéá ke neját cha Yahudiána kayt. 23 Yakk wahdé kayt o á wahd annun bongéj§4:23 Bongéj, bezán bendát, shoru. butag ke rást o barhakkén parastesh kanók Hodáén Petá gón Ruh o rásti parastesha kanant, chéá ke Pet hamé dhawlén mardománi lóthók ent ke áiay parasteshá bekanant. 24 Hodá Ruh ent o harkas ke áiá parastesha kant, allamá gón Ruh o rásti parastesh bekant.” 25 Janéná gwasht: “Mana zánán ke Masiha kayt o har wahdé ke á kayt, márá har chizzá sarpada kant.” 26 Issáyá gwasht: “Man ke gón taw habará án, man hamá án*4:26 Hodá watá gón Mussáyá hamé námá pajjárénit. Bechár Dargwaz 3:14..”
27 Hamé wahdá Issáay morid padá átkant. Wahdé distesh ke Issá gón janénéá habará ent, hayrán butant. Bale kassá jost nakort ke cha eshiá ché lóthay yá parchá gón eshiá habará ay. 28 Nun janéná wati kunzag zeminá ér kort, shahrá shot o gón mardomán gwashti: 29 “Mardé hast, man harché kortag, áiá maná gwashtant. Byáét becháréti, bárén Masih naent?” 30 Gorhá mardom cha shahrá dar kapt o dém pa Issáyá átkant.
31 É nyámá moridán gón Issáyá dazbandi kort o gwasht: “Oo ostád! Chizzé bwar.” 32 Bale áiá gwasht: “Maná waráké hast ke shomá áiay bárawá nazánét.” 33 Moridán watmánwatá gwasht: “Bárén, kaséá pa áiá warák áwortag?” 34 Issáyá gwasht: “Mani warák esh ent ke wati dém dayókay wáhagá purah bekanán o áiay kárán sarjam bekanán. 35 Shomá nagwashét ke pa rón o móshá angat chár máh pasht kaptag? Bale man shomárá gwashán ke chammán chest kanét o keshárán bechárét ke annun pa róná rasetag o tayár ant. 36 Ronók wati mozzá gipt o pa abadmánén zendá bar o samaré moccha kant tánke keshók o ronók hórigá gal o shádán bebant. 37 Edá é habar rást ent ke yakké keshit o degaré róna kant. 38 Man shomárá rawán dát ke hamá bar o samaráni wáhond bebét ke shomá pa áyán hecch zahmaté ham nakasshetag. Degarán zahmat kasshetag o shomá cha áyáni kárá nap o sutt geptag.”
39 Cha á shahray Sámerián bázénéá paméshká Issáay sará imán áwort ke á janéná gwáhi dátag o gwashtagat: “Har chizzé ke man kortag, áiá maná gwashtant.” 40 Gorhá Sámeri Issáay kerrá átkant o dazbandiesh kort ke may kerrá bedár. Issáyá tán do róchá hamódá dásht o 41 bázénéá áiay habar gósh dáshtant o imánesh áwort. 42 Gón á janéná gwashtesh: “Nun má éwaká tai habaráni sawabá báwar kanagá naén, má wat ham é marday habar eshkotagant o deljam én ke é pa rásti jahánay rakkénók†4:42 Rakkénók, bezán neját dayók. ent.”
Sháhi mansabdáréay chokkay drahbakshi
43 Do róchá rand, Issá cha ódá dar kapt o Jalilá shot. 44 Issáyá wat gwashtagat ke hecch nabiá wati jenday shahr o hankéná‡4:44 Hankén, bezán métag. ezzata nabit. 45 Bale wahdé Jalilá raset, Jalilián wasshátk kort, chéá ke aiday róchán á Urshalimá butagatant o ódá áiay kortagén káresh distagatant.
46 Issá padá Jalilay métag Kánáyá shot, hamódá ke ápi sharáb kortagatant. Sháhi mansabdáré§4:46 Mansabdár, bezán káréay zemmawár, ogdahdár. hastat ke bachakki Kaparnáhumay shahrá nádráh at. 47 Wahdé á sahig but ke Issá cha Yahudiahá Jalilá átkag, áiay kerrá átk o dazbandii kort ke Kaparnáhumá byá o mani nádráhén chokká berakkén ke markig ent. 48 Issáyá gwasht: “Shomá tán mójezah o ajabbatén neshánia nagendét, hecch paymá imána nayárét.” 49 Mansabdárá gwasht: “Oo wájah! Chokkay meragá pésar byá.” 50 Issáyá gwasht: “Beraw, tai chokk namerit.” Á mardá Issáay habar báwar kort o wati lógá shot.
51 Angat lógá narasetagat ke nawkarán ráhay némá dist o hál dát: “Tai chokk dráh but.” 52 Áiá jost kort: “Che wahdá gehter butag?” Áyán gwasht: “Zi némróchay yakká*4:52 Asligén Yunáni nebeshtánka gwashit: “haptomi sáhatá”. tapá yalah dátag.” 53 Petá zánt é hamá wahd at ke Issáyá gwashtagat ke tai chokk namerit. Gorhá áiá wat gón lógay sajjahén mardomán Issáay sará imán áwort. 54 É Issáay domi ajabbatén nesháni at o hamá wahdá korti ke cha Yahudiahá Jalilá átkagat.

- Yuhanná
- <
- 4
- >

*4:4 4:4 Yahudiah, Sámerah o Jalil, Esráilay molkay sayén damag atant.

†4:6 4:6 Asligén Yunáni nebeshtánka gwashit: “shashomi sáhat.”

‡4:11 4:11 Dhól darpé ke sádé bandanti o chátá éria dayant o ápa kasshant.

§4:23 4:23 Bongéj, bezán bendát, shoru.

*4:26 4:26 Hodá watá gón Mussáyá hamé námá pajjárénit. Bechár Dargwaz 3:14.

†4:42 4:42 Rakkénók, bezán neját dayók.

‡4:44 4:44 Hankén, bezán métag.

§4:46 4:46 Mansabdár, bezán káréay zemmawár, ogdahdár.

*4:52 4:52 Asligén Yunáni nebeshtánka gwashit: “haptomi sáhatá”.

© 2016 WBT