- Pédáesh
- <
- 21
- >

21
Esákay pédáesh
1 Hamá paymá ke Hodáwandá wat gwashtagat, Sárahay sará mehrabán but o pa Sárahá hamá kári kort ke wádahi kortagat. 2 Sárahay láp porr but o Ebráhémay piránsariá pa áiá mardénchokké áworti. Chokk hamá gisshetagén wahdá pédá but ke Hodáyá cha pésará Ebráhém hál dátagat. 3 Ebráhémá wati é chokkay nám, ke cha Sárahá pédá butagat, Esák*21:3 Esákay máná ent “á kandit”. kort. 4 Esákay omr ke hasht róch but, Ebráhémá sonnat kanáént, hamá paymá ke Hodáyá hokm dátagat. 5 É wahdá ke Esák pédá but, Ebráhémay omr sad sál at. 6 Sárahá gwasht: “Hodáyá maná ‘kandag’ dátag o harkas ke sahiga bit, gón mana kandit.” 7 Padá gwashti: “Kayá gón Ebráhémá gwashta kort ke Sárah chokk shira méchénit? Bale man pa áiá mardénchokké áwort, áiay piriay róchán.”
Hájer o Esmáélay gallénag
8 Chokk rodán but o cha shirá sestesh. É róchá ke Esákesh cha shirá sest, Ebráhémá mazanén dáwaté kort. 9 Bale Sárahá dist ke Ebráhémay hamá chokk ke cha Mesri Hájerá pédá butagat, maná kalág geragá ent. 10 Gorhá Sárahá gón Ebráhémá gwasht: “É móledá gón chokká gallén. É móleday chokk gón mani chokk Esáká hechbar hammirás buta nakant.” 11 É gappá Ebráhém sakk paréshán kort, chéá ke Esmáél ham áiay chokk at. 12 Bale Hodáyá gón Ebráhémá gwasht: “Pa bachakká o wati móledén zálá paréshán mabay. Harché Sárah tará gwashit, hamá warh bekan, chéá ke tai nasl o padréch cha Esáká zánaga bit. 13 Man móledén zálay chokká ham kawmé kanán chéá ke á ham tai nasl o padréch ent.”
14 Domi sohbá máhallah Ebráhémá tóshag o mashké áp zort o Hájerárá dát. Mashk o tóshagi Hájeray kópagá dátant o gón chokká dari kort. Hájer shot o Bérshébahay gyábáná sargardán but. 15 Mashkay áp ke halás butant, chokki dhólokéay†21:15 Dhólok, bezán gyábáni konthagi jarré. boná ér kort, 16 wat dur shot o kesás tirkasshéay ráhá‡21:16 Tirkasshéay ráhá, bezán haminkas ráhá ke kamánay tira rawt. dém pa démá nesht. Delá gwashti: “Chokkay marká magendátán.” Chokkay dém pa démá ke neshtagat, kukkár kort o gréti.
17 Hodáyá chokkay tawár eshkot o Hodáay préshtagá cha ásmáná Hájer gwánk jat o gwasht: “Hájer! Tará ché butag? Mators. Chokk hamá jágahá ke ér ent, Hodáyá áiay tawár cha hamódá eshkotag. 18 Pád á, chokká chest kan, dastái ger ke man áiá mazanén kawmé kanán.” 19 Hodáyá Hájeray chamm pach kortant o Hájerá ápay cháté dist. Shot o mashki porr kort o chokki áp dát.
20 Chokk rodán but o Hodá gón áiá gón at. Chokká gyábáná zenda gwázént o tirkamánay janagá sakk balad but. 21 Esmáél, Páránay dashtá jahmenend but o mátá gón Mesri jenekkéá sur dát.
Ebráhém o Abimalekay ahd o paymán
22 Hamé wahdá Abimalek o áiay lashkaray master Pikulá gón Ebráhémá gwasht: “Taw harché ke kanay, Hodá gón taw gón ent. 23 Nun edá gón man Hodáay sawgendá bwar ke maná yá mani chokkán yá mani óbádagán rada nadayay. Hamá paymá ke man gón taw mehrabán butagán, taw gón man o gón mani molká hamé paymá mehrabán bay, gón hamé molká ke taw darámadéay hesábá neshtagay.” 24 Ebráhémá gwasht: “Maná sawgend ent.”
25 Ebráhémá Abimalekay kerrá áiay hezmatkáráni shekáyat kort ke mani cháté poshtá kasshetagesh§21:25 Poshtá kasshag, bezán pa zór barag, zórbord kanag, kabzah kanag.. 26 Abimaleká gwasht: “Mana nazánán é kár kayá kortag. Taw maná hál nadátag o tán maróchi man eshiay bárawá hecch naeshkotag.” 27 Gorhá Ebráhémá pas o gók zort o Abimalekárá dátant o doén mardán ahd o paymáné bast. 28 Ebráhémá hapt kasánén mésh cha ramagá jetá kort. 29 Abimaleká cha Ebráhémá jost kort: “Taw hapt kasánén mésh jetá kort, eshiay máná ché ent?” 30 Ebráhémá passaw dát: “É haptén méshán cha mani némagá bezur. É sháhedié bit ke é chát manig ent o man jatag.” 31 Gorhá á jágahay nám Bérshébah*21:31 Ebráni zobáná Bérshébahay máná “sawgenday chát” yá “hapténáni chát” ent. kanag but, chéá ke doén mardán ódá sawgendé wárt. 32 É paymá mán Bérshébahá ahd o paymáné bastesh. Randá Abimalek o áiay lashkaray master Pikulá Pilestiáni sardhagárá wátarr kort†21:32 Wátarr kanag, bezán per tarrag.. 33 Ebráhémá Bérshébahá gazzay drachké kesht o ódá Hodáwand, abadmánén Hodáay námi tawár kort. 34 Tán mazanén wahdéá Ebráhémá Pilestiáni sardhagárá darámadéay hesábá zenda gwázént.

- Pédáesh
- <
- 21
- >

*21:3 21:3 Esákay máná ent “á kandit”.

†21:15 21:15 Dhólok, bezán gyábáni konthagi jarré.

‡21:16 21:16 Tirkasshéay ráhá, bezán haminkas ráhá ke kamánay tira rawt.

§21:25 21:25 Poshtá kasshag, bezán pa zór barag, zórbord kanag, kabzah kanag.

*21:31 21:31 Ebráni zobáná Bérshébahay máná “sawgenday chát” yá “hapténáni chát” ent.

†21:32 21:32 Wátarr kanag, bezán per tarrag.

© 2016 WBT