- Pédáesh
- <
- 7
- >

7
Nuhay tuppán
1 Hodáyá gón Nuhá gwasht: “Taw gón wati lógay sajjahén mardomán bójigay tahá beraw, chéá ke mana gendán ke é naslá pahrézkár taw ay. 2 Cha sajjahén helárén haywánán hapt jotk gón wat bar gón, narén o áiay mádagéná, cha sajjahén harámén jánwarán yakk yakk jotké, narén o áiay mádagéná, 3 o cha ásmáni morgán hapt jotk, narén o mádagén, ke sarjamén zeminay sará áyáni naslá zendag bedáray. 4 Hapt róchá rand, anchén hawré gwárénán ke tán chell róch o chell shapá gwárit o man wati jórh kortagén sajjahén sahdárán cha zeminá gár o gomsára kanán.” 5 Harché ke Hodáwandá gwashtagat, Nuhá hamá paymá kort.
6 É wahdá ke zeminay sará hár átk, Nuhay omr shash sad sál at. 7 Nuh o áiay jan o chokk o neshár bójigá potertant ke cha hár o tuppáná berakkant. 8 Cha helári o harámén haywán o morg o sajjahén lápkasshén jánwarán, 9 jotk jotká, naréné o mádagéné, Nuhay kerrá átk o bójigá potert, hamá paymá ke Hodáyá Nuh hokm dátagat. 10 Hapt róchá rand zeminay sará hár o tuppáné átk.
11 Nuhay omray shash sadomi sálay domi máhay habdahomi róchá, johlánkiáni sajjahén chammag botkant o ásmánay darig pach butant. 12 Chell róch o chell shapá zeminay sará hawrán gwart. 13 Hamé róchay jendá Nuh o áiay chokk Sám o Hám o Yápet o Nuhay jan o sayén neshár bójigá potertant. 14 Áyáni hamráhiá har paymén sahdár wati tahray hesábá gón at; har paymén dalwat wati tahray hesábá, har paymén lápkasshén jánwar wati tahray hesábá o har paymén morg wati tahray hesábá, har paymén bánzolién sahdár. 15 Har sahdár ke zenday sáhi mán at, jotké jotké Nuhay kerrá átk o bójigá potert. 16 Hamá paymá ke Hodáyá Nuh hokm dátagat, har sahdáray nar o mádag bójigá potertant. Nun Hodáwandá darwázag bast.
17 Tán chell róchá zemin hárá mallet o áp gésh bayán but o bójigi cha zeminá borz chest kort. 18 Zeminay sará áp anchó ke borzter bayán but, bójig ham ápay sarborá trappal*7:18 Trappal, bezán ápay sará yalah ent o nabokkit. but. 19 Áp zeminay sarborá sakk chest but o sajjahén ásmánay chéray drostigén borzén kóh zéráp butant. 20 Áp borzter rawán but o kóhi chér o andém kortant. Áp cha kóháni thollán†7:20 Tholl, bezán kóhay borzterén jágah. kesás chár gwáz‡7:20 Bezán do mitar. Har doén dastáni drájiá, ke do mitara bit, gwáza gwashant. Asligén Ebráni nebeshtánka gwashit: “15 ammáh”. borzter shot. 21 Zeminay saray sajjahén sahdár bérán butant; morg o dalwat o wakshién haywán o hamá sajjahén sahdár ke zeminay sará romb o ramaga kanant o sajjahén ensán ham. 22 Hamá sajjahén sorendah ke hoshkén zeminá atant, hamá ke zenday sáhesh mán at, bérán butant. 23 Hodáyá zeminay saray sajjahén sahdár gár o gomsár kortant. Ensán o jánwar o lápkassh o ásmánay morg, sajjahén cha zeminá gár butant. Éwaká Nuh o hamá ke gón áiá bójigá gón atant, pasht kaptant. 24 Tán yakk sad o panjáh róchá zemin ápá mán póshetagat.

- Pédáesh
- <
- 7
- >

*7:18 7:18 Trappal, bezán ápay sará yalah ent o nabokkit.

†7:20 7:20 Tholl, bezán kóhay borzterén jágah.

‡7:20 7:20 Bezán do mitar. Har doén dastáni drájiá, ke do mitara bit, gwáza gwashant. Asligén Ebráni nebeshtánka gwashit: “15 ammáh”.

© 2016 WBT