- Pa Korentián Pulosay awali kágad
- <
- 11
- >

11
1 Mani randgiriá bekanét, hamá paymá ke man Masihay randgiriá kanán.
Saray setr kanag
2 Man pa é gappá shomay satáyá kanán ke modám maná yáta kanét o hamá rasm o rawáján hamá paymá dáragá ét ke man pa shomá sar kortagant. 3 Bale mana lóthán shomá bezánét ke har mardénay sar Masih ent o har janénay sar mardén ent o Masihay sar Hodá ent. 4 Har mardén ke dwá kanag yá Hodái basháratéay sar kanagay wahdá pa mudáni chér dayagá chizzé sará kant, á wati sará béezzat kanagá ent. 5 Bale har janén ke dwá kanag yá Hodái basháratéay sar kanagay wahdá sarigá sará nakant, á wati sará béezzat kanagá ent. Áiay é kár anchosh ent ke bezán wati sari sátag*11:5 Sáyag, bezán tráshag.. 6 Agan janéné sarigá sará nakant, gorhá wati mudán bechent o sakk kasán bekant. Agan wati mudáni chenag yá saray sáyag pa áiá aybé, gorhá sarigá sará bekant.
7 Mardén báyad ent wati sará mapóshit, chéá ke mardén Hodáay dróshom o shán ent. Bale janén mardénay shán ent. 8 Chéá ke mardén cha janéná jórh nabutag, janén cha mardéná jórh butag o 9 mardén pa janéná jórh nabutag, janén pa mardéná jórh butag. 10 Hamé sawabá janén ehtiáray neshánié sará bekant, préshtagáni háterá. 11 Bale angat ham, Hodáwanday ráhá na janéná bé mardéná bit, na mardéná bé janéná. 12 Anchó ke janén cha mardéná jórh but, padá mardén ham cha janéná pédá bit. Bale sajjahén chizz cha Hodáay némagá ant. 13 Shomá wat bechárét o paysalah bekanét, janéná zéba dant ke Hodáay kerrá sardará dwá bekant? 14 Donyá wa shomárá sója dant ke agan mardén drájén mud bedárit, áiá zéba nadant, 15 bale agan janén drájén mud bedárit, é janénay zinat ent. Chéá ke janéná mud pa setrá dayag butag. 16 Bale agan kasé é gappá mamannit o arhi bekant, gorhá mana gwashán ke may dód hamesh ent o Hodáay kelisáyáni ham.
Hodáwanday shám
17 Bale é sar o sójá ke mana kanán, eshiá pa shomá satá o saná mán nést, chéá ke shomay báwarmandi mocchi o diwán páedagay badalá, shomárá táwána dayant. 18 Awali habar esh ent ke man eshkotag ke wahdé shomá pa parasteshá moccha bét, shomá nátepák ét o tán haddéá maná é habar báwar ent. 19 Albat, báyad ent shomay nyámá nátepáki bebit tánke chakkásetagén o rástén mardom zánag bebant. 20 Wahdé yakjáha bét, é Hodáwanday shám naent ke shomá waréti, 21 chéá ke waragay wahdá cha shomá kass domigay wadárá nakant o wati shámá wárt. Yakké gozhnaga mánit o dega yakké sharábá mast o malára bit. 22 Shomárá záná lóg nést ke ódá bwarét o benóshét? Yá shomá Hodáay kelisáyá mána nayárét o garib o nézgárán béezzata kanét? Shomárá ché begwashán? Pa é kárá shomay satáyá bekanán? Enna, shomay satáyá nakanán.
23 É habar maná cha Hodáwandá rasetag o man pa shomá sar kortag: Hamá shapá ke Hodáwandén Issá dróhag†11:23 Dróhag, bezán hamráhdári nakanag, helápá rawag. but, nagané zorti, 24 Hodáay shogri gept, nagani chondh chondh kort o gwashti: “É mani badan ent ke pa shomá korbániga bit. É kárá pa mani yádgáriá bekanét.” 25 Hamé paymá shámá rand áiá pyálah zort o gwashti: “É pyálah nókén ahd o paymán ent o mani hón é ahd o paymánay zamánat ent. Har wahdá ke é pyálahá nóshét, pa mani yádgáriá benóshét.” 26 Chéá ke har wahdá ke shomá é naganá warét o é pyálahá nóshét, shomá Hodáwanday markay járá janét, tán hamá wahdá ke á wat byayt.
27 Gorhá agan kasé Hodáwanday nagan o pyálahá shehm o rahdárén‡11:27 Shehm o rahdár, bezán hamá mardom ke ráh o rahbandána mannit. Ordu o Pársiá pa “nazm o tartib”, Angréziá “disciplined”. warhéá mawárt, á Hodáwanday badan o áiay hónay gonahkára bit. 28 Harkas báyad ent watá bechakkásit o randá naganá bwárt o pyálahá benóshit. 29 Chéá ke agan kasé Hodáwanday badaná mán mayárit o naganá bwárt o pyálahá benóshit, bezán á wati sezáyá warag o nóshagá ent. 30 Paméshká cha shomá bázéné nezór o nádráh ent o bázéné mortag ham. 31 Bale agan má watá chár o tappás bekanén§11:31 Chár o tappás kanag, bezán chakkásag, ázmáesh kanag., márá é sezá narasit. 32 Wahdé Hodáwand may kazáwatá kant, márá adaba dant tánke donyáay hamráhiá mayárbár mabén.
33 Gorhá oo mani brátán! Wahdé pa waragá yakjáha bét, yakdegaray wadárá bekanét. 34 Agan kasé gozhnag ent, wati lógá warag bwárt tánke shomay mocch bayag pa shomá sezáé mayárit.
Man ke káyán, shomárá géshter sar o sója kanán.

- Pa Korentián Pulosay awali kágad
- <
- 11
- >

*11:5 11:5 Sáyag, bezán tráshag.

†11:23 11:23 Dróhag, bezán hamráhdári nakanag, helápá rawag.

‡11:27 11:27 Shehm o rahdár, bezán hamá mardom ke ráh o rahbandána mannit. Ordu o Pársiá pa “nazm o tartib”, Angréziá “disciplined”.

§11:31 11:31 Chár o tappás kanag, bezán chakkásag, ázmáesh kanag.

© 2016 WBT