- Dányál
- <
- 4
- >

4
Nebukadnezaray wáb
1 Cha bádsháh Nebukadnezaray némagá,
pa é jaháná neshtagén sajjahén kawm o ráj o har zobánay mardomán.
Shomá géshá gésh émen bátét.
2 Hamá nesháni ke borzén arshay Hodáyá maná pésh dáshtagant o hamá mójezah ke pa man kortaganti, wassha bán ke shomárá begwashánesh.
3 Áiay nesháni zabardast ant o
mójezah, porzór.
Áiay bádsháhi tán abad hastent o
hokmránii nasláni nasl barjáh.
4 Mane Nebukadnezar wati lógá ásudag, wati kalátá wassh o ábád atán. 5 Man wábé dist o torséá maná mán patát. Gandaláni sará, mani hayál o shobénán maná torsént. 6 Gorhá man hokm dát ke Bábelay sajjahén dáná árag bebant tánke mani wábá máná bekanant. 7 Wahdé jáduger, sáher, nojumi o estárzánt átkant, man gón áyán wati wáb gwasht bale áyán mani wáb máná kort nakort. 8 Bale godhsará Dányál ke áiay nám, mani hodáay námay hesábá Beltesházar ent, mani kerrá átk. Áiá pákén hodáyáni ruh mán ent. Man gón áiá wati wáb gwasht: 9 “Oo Beltesházar, nojumiáni master! Mana zánán ke tará pákén hodáyáni ruh mán ent o hecch rázay zánag pa taw grán naent. É mani wáb ent ke man distag, nun pa man mánái kan.
10 Man gandaláni sará, é shobén distant: Man cháragá atán ta gendán, zeminay nyámá drachké o drachk sakk borz ent. 11 Drachk rodán o master bayán ent. Eshiay borzi tán ásmáná sar ent o cha zeminay goddhi hadd o simsarán záher ent. 12 Táki dhawldár ant, bar o samará bár ent o pa sajjahénán waráki per ent. Pa zeminay jánwarán sáhegé o ásmánay morg eshiay sháharháni*4:12 Sháharh, bezán drachkay sháhal, sháh, thál. sará kodóha bandant o nendant. Har sahdár cha eshiá waráka wárt.
13 Wahdé gandalán waptagatán, shobénáni tahá diston, ta mani démá pákén mardomé, bezán kásedé, cha ásmáná jahlád pédák ent. 14 Áiá gón borzén tawáréá gwasht: ‘Drachká goddh o sháharháni borr o tákáni send o baráni sheng o sháng kan. Bell ke jánwar cha eshiay sáhegá dara káyant o tachant o morg cha eshiay sháharhán bála kanant. 15 Bale drachkay bondhá bell ke gón wandhál o risshagán bemánit tánke gón ásen o brenjén patthiéá patáyag bebit o dashtay sabzagáni tahá pasht bekapit. Belli cha ásmánay nódá†4:15 Nód, bezán nambi. tarra bit o bell ke jangali jánwaráni nyámá dashtay sabzagáni sará zendaga bit. 16 Bell ke eshiay del cha mardomi deléá badal kanag bebit o eshiá jánwari delé dayag bebit o bell ke tán hapt zamánagá‡4:16 Báz zántkáray hayál esh ent ke é hapt sál ent. Band 23 o 25á ham hamé habar ent. anchosh bemánit.
17 É hokmay jár kásedán jatag, pákénán eshiay hokm dátag, tánke zendagén mardom bezánant ke borzén arshay Hodá ensáni bádsháhiáni sará hokmrán ent o é bádsháhián hamá mardomá dant ke Hodáay jenda lóthit. Tantaná§4:17 Tantaná, bezán hattá, tán é haddá ke. kamzátén mardomán ham é bádsháhiáni sará hákema kant.’ 18 É hamá wáb ent ke mane bádsháh Nebukadnezará distag. Oo Beltesházar! Nun taw eshiá máná kan, parchá ke mani bádsháhiay hecch dáná eshiá máná korta nakant, bale taw kortia kanay chéá ke tará pákén hodáyáni ruh mán ent.”
Wábay máná
19 Gorhá Dányál, ke domi námi Beltesházar at, pa damánéá hayrán but, hayálán paréshán kort. Bádsháhá gwasht: “Beltesházar! Wáb o wábay mánáyá mayl ke tará paréshán bekant.” Beltesházará gwasht: “Mani wájah! Drégatá*4:19 Drégatá, bezán drégatén, dréchá. Pársi o Orduá “kásh”. é wáb tai dozhmenáni bárawá butén o eshiay máná ham pa tai badwáhán. 20 É drachk ke taw distag, hamé ke rost o zórmand but, borziá ásmáná sar but o cha zeminay sajjahén hadd o simsarán záher at, 21 táki dhawldár atant o bari békesás o pa sajjahénán waráki per at o áiay sáhegá jangali jánwara neshtant o sháharháni sará báli morgáni kodóh atant, 22 é drachk taw ay, oo bádsháh! Chéá ke taw mazan o porwák ay o tai mazani rostag o ásmáná sar ent o tai bádsháhi tán zeminay goddhi hadd o simsarán rasetag. 23 Tawe bádsháhá kásedé dist, pákéné, cha ásmáná ér áyag o gwashagá at: ‘Drachká goddh o barbád kan, bale drachkay bondhá bell ke gón wandhál o risshagán bemánit tánke gón ásen o brenjén patthiéá patáyag bebit o dashtay sabzagáni tahá pasht bekapit. Belli cha ásmánay nódá tarra bit, o bell ke jangali jánwaráni nyámá zendaga bit. Bell tán hapt zamánagá anchosha mánit.’
24 Oo bádsháh! É tai wábay máná ent o é borzén arshay Hodáay hokm ent ke pa mani wájahén bádsháhá átkag. 25 Taw cha ensánán gallénaga bay o jangali jánwaráni darnyámá jahmenenda bay. Tai ward o warák pas o gókáni dhawlá káh o buccha bant o taw cha ásmánay nódán tarra bay. Tán hapt zamánagá taw anchosha bay, tán hamá wahdá ke taw pajjáh byáray ke borzén arshay Hodá ensáni bádsháhiáni sará hokmrán ent o hamá mardomá dantesh ke wata lóthit. 26 Hamé hokmay máná, ke drachkay bondh gón wandhál o risshagán pasht géjag bebit, esh ent ke wahdé taw pajjáha káray ke asli bádsháh arshá neshtag, tai bádsháhi padá tará dayaga bit. 27 Oo bádsháh! Paméshká mani é sój balkén pa taw sharrén sójé bebit: nékén kár bekan ke cha wati gonáhán dur bebay o bazzagáni sará rahm kan ke cha wati radkárián berakkay. Balkén tai ábádi barjáh bemánit.”
Wáb puraha bit
28 É sajjahén chizz gón bádsháh Nebukadnezará butant. 29 Dwázdah máhá rand, á Bábelay sháhi kalátay sará gám janagá at. 30 Bádsháhá gwasht: “É hamá mazanén Bábel naent ke man gón wati zabardastén zórá addh kort ke mani pormarháhén shán o shawkatá záher bekant o mani sháhi kalát bebit?” 31 Angat habar bádsháhay dapá at ke cha ásmáná tawáré átk, gwashagá at: “Oo bádsháh Nebukadnezar! Tará gwashag bayagá ent ke tai bádsháhi cha taw pach gerag butag. 32 Taw cha ensánán gallénaga bay o jangali jánwaráni darnyámá jahmenenda bay. Tai ward o warák pas o gókáni dhawlá káh o buccha bant. Tán hapt zamánagá taw anchosha bay tán hamá wahdá ke taw pajjáh byáray o bezánay ke borzén arshay Hodá ensáni bádsháhiáni sará hokmrán ent o hamá mardomá dantesh ke wata lóthit.”
33 Hamá damáná gón Nebukadnezará anchosh but ke gwashag butagat. Á cha ensánán gallénag but, pas o gókáni dhawlá káh o bucchia wárt, áiay jesm cha ásmánay nódá tarra but, tánke áiay mud wakábay†4:33 Wakáb mazanén báli sháhiné, Ordu o Pársiá oqáb. potháni warhá rostant o nákoni morgay panjagáni dhawlá butant.
34 “Bale á rócháni halásiá, mane Nebukadnezará wati chamm ásmánay némagá chest kortant o mani hósh átk.
Nun man borzén arshay Hodáay satá o saná kort,
hamá Hodá ke tán abada mánit, man shán o ezzat dát.
Chéá ke áiay hokmráni abadmánén hokmránié o
áiay bádsháhi tán nasláni nasl barjáha mánit.
35 Jahánay sajjahén mahluk áiay démá hecch naant.
Á, gón ásmáni lashkará wati delay tabá kára kant o
gón zeminay saray nendókán ham.
Choshén kasé nést ke áiay dastá bedárit o
begwashit ke ‘taw ché kanagá ay?’
36 Hamá damáná mani hósh átk o mani bádsháhiay shawkatay háterá mani shán o mazani padá pa man átk. Mani saláhkár o mir o mehterán maná dar gétk o mani bádsháhi taht padá maná dayag but o mani ezzat cha pésarigén ezzatá báz géshter but. 37 Nun mane Nebukadnezar ásmánáni bádsháhá satá kanán, sárháyán o sharapa dayán chéá ke áiay sajjahén kár rást ant o áiay ráh pa ensáp. Á, gorunákáni‡4:37 Gorunák, bezán magrur, porkebr. gardená jahl korta kant.”

- Dányál
- <
- 4
- >

*4:12 4:12 Sháharh, bezán drachkay sháhal, sháh, thál.

†4:15 4:15 Nód, bezán nambi.

‡4:16 4:16 Báz zántkáray hayál esh ent ke é hapt sál ent. Band 23 o 25á ham hamé habar ent.

§4:17 4:17 Tantaná, bezán hattá, tán é haddá ke.

*4:19 4:19 Drégatá, bezán drégatén, dréchá. Pársi o Orduá “kásh”.

†4:33 4:33 Wakáb mazanén báli sháhiné, Ordu o Pársiá oqáb.

‡4:37 4:37 Gorunák, bezán magrur, porkebr.

© 2016 WBT