- Yuhanná
- <
- 7
- >

7
Issá gón brátán
1 Randá, Issáyá Jalilá tarr o tába kort. Yahudi áiay kóshay randá atant, paméshká nalótheti Yahudiahá bemánit. 2 Anchosh ke Yahudiáni Kápáráni*7:2 Kápár, kápar, kapar. Aid nazzikk but, 3 Issáay brátán gón áiá gwasht: “É jáhá yalah kan o Yahudiahá beraw tánke tai morid hamá kárán begendant ke taw kanay. 4 Kasé ke námdária lóthit, chérokái kára nakant. Taw ke é kárána kanay, bell ke sajjahén donyá tará begendit.” 5 Chéá ke brátán ham áiay sará imán néstat.
6 Issáyá gón áyán gwasht: “Mani wahd angat nayátkag, bale pa shomá har wahd sharr ent. 7 Donyá cha shomá naprat korta nakant bale cha man naprata kant, chéá ke man donyáay mardománi bárawá gwáhia dayán ke áyáni kár sell ant. 8 Shomá é aidá berawét, man é aidá nayáyán, chéá ke mani wahd angat narasetag.” 9 Issáyá é habar gón áyán gwasht o Jalilá dáshti.
Issá Urshalimá rawt
10 Issáay brát ke aidá Urshalimá shotant, randá áiay jend ham hamódá shot, bale mardománi chamdidá nashot, chérokái shot. 11 Aiday róchán, Yahudi áiay shóházá atant o jost o porsesha kort ke á kojá ent? 12 Áiay bárawá mardománi nyámá bázén gappé chérokái tarragá at. Lahtén gwashagá at: “Á sharrén mardé.” Dega lahtén gwashagá at: “Mardomán gomráha kant.” 13 Bale cha Yahudiáni torsá, kassá mardománi démá áiay bárawá heccha nagwasht.
14 Aiday nyámi róchán, Issá mazanén parasteshgáhá shot o mardománi tálim dayagá goláésh but. 15 Yahudián pa hayráni gwasht: “É mardá nawántag, inchok zántkári cha kojá áwortagi?” 16 Issáyá áyáni passawá gwasht: “Mani tálim mani naant, mani dém dayókayg ant. 17 Harkas ke Hodáay wáhagán sarjam kanag belóthit, zánt ke mani tálim Hodáayg ant yá man cha wat habara kanán. 18 Harkas ke cha wat habara kant, pa wati mazaniay pésh dáragá habara kant. Bale á kas ke wati dém dayókay shán o shawkatay lóthóka bit, tachkén mardomé o áiay hecch chizz nárást naent. 19 Mussáyá shomárá Sharyat nadátag? Angat cha shomá hechkas Sharyatá dáragá naent. Parchá maná koshaga lóthét?”
20 Mardomán gwasht: “Tará jenné per ent, kay tará koshit?” 21 Issáyá áyáni passawá gwasht: “Man tahná yakk káré kortag o shomá sajjahén chó hayrán o habakkah ét. 22 Mussáyá sonnat kanagay rasm shomárá dát, paméshká shomá Shabbatay róchá wati mardénchokkán sonnata kanét. Albat é rasm cha Mussáyá bendát nabutag, cha kawmay pet o pirokán bendát butag. 23 Nun agan pa Mussáay Sharyatay napróshagá shomá Shabbatay róchá mardénchokkán sonnata kanét, chéá mani sará zahr geptagét ke man Shabbatay róchá yakk mardomé sarjamá dráh kortag? 24 Záherá machárét o paysalah makanét, wati shawr o hokmán pa ensáp beborrét.”
Issá kay ent?
25 Gorhá Urshalimay lahtén mardom gwashagá lagget: “É hamá naent ke eshiay koshagay randá ant? 26 Bechárét, mardománi démá habar kanagá ent o kass eshiá heccha nagwashit. Balkén rájay sarók é natijahá rasetagant ke é hamá wádah dátagén Masih ent? 27 Má zánén ke é mard cha kojám hand o damagá ent, bale wahdé Masiha kayt, hechkasa nazánt ke cha kojá kayt.” 28 Paméshká, wahdé Issá mazanén parasteshgáhá mardomán tálim dayagá at, gón borzén tawáréá gwashti: “Shomá maná pajjáha kárét o zánét ke cha kojá átkagán, bale man cha wati némagá nayátkagán, mani dém dayók hamá rástén Hodá ent o shomá áiá nazánét. 29 Man áiá zánán, chéá ke cha áiay kerrá átkagán o hamáiá maná ráh dátag.” 30 Hamé wahdá áyán lóthet ke Issáyá dazgir bekanant, bale hechkasá áiay némagá dast nashahárt, parchá ke áiay wahd angat narasetagat. 31 Cha mocchiay mardomán bázénéá áiay sará imán ham áwort o gwasht: “Wahdé Masiha kayt, cha é mardá géshter mójezah o ajabbatén nesháni pésha dárit?”
Issáay dazgir kanagay kóshest
32 É gapp o habar ke mardomán chérokái Issáay bárawá kortant, Parisián eshkotant. Gorhá Parisi o mazanén dini péshwáyán pa Issáay dazgir kanagá, parasteshgáhay sepáhig rawán dátant. 33 Issáyá gwasht: “Man pa kammokén wahdéá shomay kerrá án o randá wati dém dayókay kerrá rawán. 34 Shomá mani shóházá gardét, bale maná dar gétka nakanét o á jáhá ke mana rawán, shomá átka nakanét.” 35 Gorhá Yahudián gón yakdegará gwasht: “Kojá rawt ke má áiá dar gétka nakanén? Bárén may hamá mardománi kerrá rawt ke Yunániáni nyámá sheng o sháng ant o ódá Yunánián ham tálima dant? 36 É habar ke áiá gwasht: ‘Shomá mani shóházá gardét, bale maná dar gétka nakanét’ o ‘á jáhá ke mana rawán, shomá átka nakanét,’ áiay é habaray maksad ché ent?”
Zendáp
37 Aiday áheri o masterén róchá, Issá óshtát o pa borztawári gwashti: “Agan kasé tonnig ent, mani kerrá byayt o áp bwárt. 38 Hamá dhawlá ke Hodáay Pákén Ketába gwashit, harkas ke mani sará báwara kant, zendápay kawr cha áiay del o daruná rombant o tachant.” 39 É habar áiá Pákén Ruhay bárawá gwasht, hamá Pákén Ruh ke áiay báwarmandán rasagi at. Issáyá angat shán o shawkat narasetagat, paméshká angat áyán Pákén Ruh dayag nabutagat.
Mardománi nátepáki
40 Gón é habaráni eshkonagá, lahtén mardom gwashagá lagget: “Pa rásti é mard hamá wádah dátagén Nabi ent.” 41 Dega lahténá gwasht: “É Masih ent.” Bázénéá chosh ham gwasht: “Masih cha Jalilá kayt? 42 Pákén Ketába nagwashit ke Masih cha Dáuday nasl o padréchá†7:42 Padréch, bezán nasl, chokk o óbádag. bit o cha áiay shahr Bayt-Lahemá kayt?”‡7:42 Samwél Káziay Domi Ketáb 7:12 o rand; Miká Nabiay Ketáb 5:2. 43 É paymá Issáay bárawá mardománi nyámá nátepákié kapt. 44 Lahténá lóthet ke áiá dazgir bekanant, bale hechkasá áiay némagá dast nashahárt.
Yahudi sarókáni nábáwari
45 Randá, parasteshgáhay sepáhig§7:45 Sepahig, bezán pawji, arteshi, lashkari., Parisi o mazanén dini péshwáyáni kerrá per tarretant. Áyán cha sepáhigán jost kort: “Shomá chéá Issá nayáwortag?” 46 Sepáhigán gwasht: “Tán é wahdi hechkasá é marday dhawlá habar nakortag.” 47 Parisián gwasht: “Shomá ham gomráh butagét? 48 Cha kawmay sarók o Parisián yakkéá áiay sará báwar kortag? 49 Bale mardománi hamá romb ke Sharyatay bárawá heccha nazánt, nálatié.” 50 Nikudimus ke wat cha Parisián yakké at o pésará Issáay kerrá átkagat, gwashti: 51 “Bárén, may Sharyat márá ejázata dant ke kaséay habaráni gósh dárag o káráni zánagá pésar, áiá mayárbár bekanén?” 52 Áiay passawá gwashtesh: “Taw ham cha Jalilay mardomán ay? Wat patth o pól kan o bechár, hecch nabié cha Jalilá chesta nabit.”

- Yuhanná
- <
- 7
- >

*7:2 7:2 Kápár, kápar, kapar.

†7:42 7:42 Padréch, bezán nasl, chokk o óbádag.

‡7:42 7:42 Samwél Káziay Domi Ketáb 7:12 o rand; Miká Nabiay Ketáb 5:2.

§7:45 7:45 Sepahig, bezán pawji, arteshi, lashkari.

© 2016 WBT